Covid-19: 10 kluster baharu tempat kerja dikesan hari ini

Sepuluh penularan di tempat kerja adalah antara 14 kluster baharu Covid-19 yang dikesan dalam tempoh 24 jam sehingga 12 tengah hari tadi.

Ketua Pengarah Kesihatan Tan Sri Dr Noor Hisham Abdullah berkata empat lagi kluster baharu membabitkan dua penularan dalam komuniti, dan masing-masing satu melibatkan kumpulan berisiko tinggi dan institusi pendidikan swasta berdaftar dengan Kementerian Pendidikan.

Katanya, daripada kluster tempat kerja itu tiga dicatat di Johor Bahru, Pontian dan Muar di Johor, melibatkan 79 individu, hasil daripada 335 saringan yang dilakukan.

Dua kluster tempat kerja dikesan di lima daerah di Kedah membabitkan 76 individu hasil daripada 241 saringan, sementara dua kluster lagi dilaporkan di Klang, Selangor dengan 46 jangkitan daripada 206 saringan.

Kelantan (Kota Bharu), Pahang (Temerloh) dan Perak (Kinta) masing-masing merekodkan satu kluster tempat kerja yang keseluruhannya melibatkan 85 jangkitan, hasil saringan ke atas 293 individu.

Sementara itu, Kelantan turut merekodkan dua kluster komuniti di Pasir Mas yang melibatkan 13 jangkitan daripada saringan ke atas 16 individu.

Seramai 22 daripada 133 individu daripada kumpulan berisiko tinggi yang disaring di Kangar, Perlis disahkan dijangkiti Covid-19 dalam tempoh 24 jam itu.

Seramai 43 individu daripada 95 saringan yang dilakukan di sebuah institusi pendidikan swasta di Kuala Langat, Selangor pula disahkan positif Covid-19.

Secara keseluruhan, 5,536 kluster Covid-19 dikesan sejak wabak itu menular di negara ini awal tahun lalu, dengan 4,580 kluster telah ditamatkan, manakala 956 lagi masih aktif.

Sementara itu, Dr Noor Hisham juga memaklumkan seramai 15,615 pesakit Covid-19 di seluruh negara sembuh sepenuhnya menjadikan kumulatif lebih 2.13 juta individu, berbanding 2,294,457 kumulatif kes positif.

Mengenai kes harian beliau berkata daripada 8,817 kes yang dilaporkan hari ini, 182 kes atau 2.1 peratus adalah kategori 3, 4, dan 5; dan 8,635 kes (97.9 peratus) lagi kategori 1 dan 2.

Sehingga hari ini 851 pesakit sedang dirawat di unit rawatan rapi (ICU) dengan 395 memerlukan alat bantuan pernafasan.


Kerugian RM620 juta lebih akibat tak patuh pengurusan kewangan

Ketidakpatuhan kementerian dan jabatan Persekutuan terhadap pengurusan kewangan telah menyebabkan isu pembayaran tidak teratur, kerugian wang awam dan pembaziran kepada kerajaan berjumlah RM620.07 juta pada 2020.

Menurut laporan Bernama, Ketua Audit Negara Datuk Nik Azman Nik Abdul Majid berkata daripada RM510.49 juta pembayaran tidak teratur, RM499.19 juta melibatkan bayaran tuntutan perkhidmatan penyenggaraan tanpa pengesahan di Majlis Keselamatan Negara (MKN).

Sementara itu, daripada RM104.79 juta kerugian wang awam, RM81.69 juta merupakan penalti belum tuntut dan tidak dikenakan Jabatan Imigresen manakala pembaziran RM4.79 juta melibatkan peralatan lewat diterima dan tidak dipasang di Istana Budaya.

“Bagi membolehkan tindakan pembetulan dan penambahbaikan diambil, Ketua Audit Negara telah mengemukakan 29 syor, iaitu empat syor untuk pengesahan penyata kewangan dan 25 syor untuk pengauditan pematuhan kementerian dan jabatan Persekutuan untuk dipertimbangkan pelaksanaannya oleh kementerian dan jabatan,” katanya.

Beliau berkata demikian dalam kenyataan kepada Bernama berhubung Laporan Ketua Audit Negara (LKAN) mengenai Penyata Kewangan Kerajaan Persekutuan serta Pengauditan Pematuhan Kementerian dan Jabatan Persekutuan Tahun 2020 yang dibentang di Dewan Rakyat hari ini.

Nik Azman berkata pengauditan pematuhan melibatkan sejumlah RM899.44 juta telah dilaksanakan terhadap tiga kementerian dan lima jabatan Persekutuan meliputi aspek pengurusan kontrak berjumlah RM772.40 juta, perolehan kerajaan (RM54.8 juta ) dan kutipan hasil (RM72.24 juta).

Sementara itu, dalam Penegasan Perkara (Emphasis of Matter) mengenai Penyata Kewangan Kerajaan Persekutuan, Ketua Audit Negara menyatakan hutang Kerajaan Persekutuan pada 2020 berjumlah RM879.560 bilion atau 62.1 peratus daripada Keluaran Dalam Negeri Kasar (KDNK).

Hutang Persekutuan meningkat sebanyak RM86.562 bilion atau 10.9 peratus berbanding RM792.998 bilion atau 52.4 peratus pada tahun 2019.

Menurut Ketua Audit Negara, sebanyak 50.4 peratus atau RM98.058 bilion daripada RM194.555 billion pinjaman baharu pada 2020 digunakan untuk membiayai bayaran balik prinsipal pinjaman yang telah matang.

“Ini menunjukkan kerajaan bergantung kepada pinjaman baharu untuk membayar pinjaman matang dan penggunaan dana Kumpulan Wang Pembangunan berjumlah RM8.265 bilion bagi pelunasan Liabiliti Inisiatif Pembiayaan Swasta dan Komitmen Jaminan,” katanya.

Selain itu, sejumlah RM2.65 bilion digunakan untuk membayar perbelanjaan perkhidmatan sokongan hospital dan klinik di Kementerian Kesihatan serta penyenggaraan fasiliti di Kementerian Pendidikan yang sebelum ini dibayar menggunakan peruntukan belanja mengurus.

“Dana Kumpulan Wang Pembangunan yang dibiayai melalui pinjaman sepatutnya digunakan untuk membiayai projek pembangunan fizikal yang menyumbang kepada pembentukan modal baharu yang boleh meningkatkan pembangunan Negara serta mempunyai kesan pengganda yang tinggi untuk menjana aktiviti ekonomi,” katanya.

Sementara itu, hasil kerajaan Persekutuan merosot 14.9 peratus kepada RM225.075 bilion pada 2020 berbanding RM264.415 bilion tahun sebelumnya manakala perbelanjaan COVID-19 berjumlah RM38.019 bilion.

Perbelanjaan mengurus pula merosot 14.7 peratus kepada RM224.6 bilion, iaitu penurunan sebanyak RM38.743 bilion berbanding tahun 2019 manakala perbelanjaan pembangunan pula berjumlah RM51.36 bilion, iaitu pengurangan sebanyak RM2.813 bilion atau 5.2 peratus berbanding RM54.173 bilion pada 2019.

Nik Azman berkata secara keseluruhan, Kerajaan Persekutuan mengalami defisit berjumlah RM87.645 bilion dengan nisbah defisit kepada KDNK pada kadar 6.2 peratus, berbanding 3.4 peratus atau RM51.37 bilion pada 2019.

Menurut kenyataan itu LKAN ini mengandungi tiga komponen utama iaitu pengesahan penyata kewangan Kerajaan Persekutuan bagi Tahun berakhir 31 Dis 2020, analisis kewangan Kerajaan Persekutuan dan pengauditan pematuhan kementerian dan jabatan Persekutuan.

Nik Azman berkata secara keseluruhannya, penyata kewangan Kerajaan Persekutuan menunjukkan gambaran yang benar dan saksama tentang kedudukan kewangan kerajaan bagi tahun berakhir 31 Dis 2020 dan rekod perakaunannya telah diselenggarakan dengan teratur dan kemas kini.

Ia merupakan pembentangan LKAN kedua di Dewan Rakyat tahun ini selepas LKAN Tahun 2019 Siri 2 dibentangkan pada 28 Sept lepas dan hari ini juga, Jabatan Audit Negara memberi taklimat kepada ahli-ahli Jawatankuasa Kira-Kira Wang Negara di Parlimen berhubung isu-isu utama penemuan Audit.

LKAN ini boleh diakses oleh orang awam di laman sesawang http://www.audit.gov.my mulai 10.10 pagi ini manakala isu-isu dalam LKAN Pengauditan Pematuhan Kementerian dan Jabatan Persekutuan Tahun 2020 pula akan dimuat naik di Portal Auditor General’s Dashboard (AGD) mulai pukul 11 pagi.


Islamofobia di India beri kesan negatif kepada ASEAN: Saifuddin

Islamofobia di India boleh memberi kesan negatif di rantau Asia Tenggara dan di tempat lain, kata Menteri Luar Malaysia Datuk Seri Saifuddin Abdullah.

Beliau menegaskan bahawa negara-negara ASEAN mempunyai bilangan penduduk beragama Islam yang besar dan insiden Islamofobia di tempat lain boleh memberi kesan kepada rantau itu kerana berita tersebar dengan pantas pada masa kini.

“Perkara yang berlaku di India boleh memberi kesan. Jika kita tidak berhati-hati, ia boleh mencetuskan reaksi. Kita tidak mahu itu berlaku,” katanya.

Saifuddin berkata terdapat keperluan untuk menggalakkan persefahaman antara penganut yang berbeza agama dan mencadangkan Malaysia dan India bertindak ke arah itu di platform yang sama.

Beliau berkata Malaysia dan India harus bekerjasama dalam isu itu demi kepentingan hubungan sekian lama mereka, dan berhati-hati agar insiden seperti komen yang menghina Nabi Muhammad (SAW) yang dibuat oleh dua wakil parti pemerintah India baru-baru ini tidak berulang.

“Malaysia harus proaktif dalam menangani isu itu. Adalah lebih baik jika kita menangani isu itu bersama-sama dengan India,” Saifuddin memberitahu Bernama dalam temu bual semasa lawatannya ke India pada 15-17 Jun sempena Mesyuarat Menteri Luar ASEAN-India.

Malaysia adalah antara beberapa negara Islam yang membuat bantahan rasmi kepada India atas kenyataan yang menyinggung perasaan itu.


Masalah pengangkutan awam tiada kesudahan

Perkhidmatan pengangkutan awam yang baik membolehkan pengguna bergerak dari satu tempat ke satu tempat lain dengan mudah dan selesa.

Di negara ini, terdapat beberapa jenis pengangkutan awam.  Antara perkhidmatan pengangkutan awam yang popular ialah perkhidmatan Transit Aliran Ringan (LRT), bas dan teksi. Sejak dahulu lagi, kerajaan menyarankan orang ramai menggunakan pengangkutan awam dalam usaha mengurangkan kesesakan lalu lintas terutama di bandar-bandar sibuk.

Tidak dinafikan sistem pengangkutan di negara ini semakin berkembang maju dan semakin efisien sehingga menjadi pilihan ramai. Selain perkhidmatan bas dan teksi, ada komuter Keretapi Tanah Melayu Berhad (KTMB), LRT, monorel dan transit aliran massa (MRT).

Namun, ramai merungut kerana perkhidmatan tersebut masih gagal mengatasi beberapa masalah walaupun ia bukanlah perkara baharu.

Sehingga kini, perkhidmatan pengangkutan awam di Malaysia dikatakan masih belum memuaskan hati pengguna.

Antara yang paling terkesan apabila kerap mengalami kerosakan sehingga menyebabkan pengguna menunggu lama, kadang kala sehingga sejam.

Bayangkan jika orang ramai sudah berada di ruangan menunggu di bahagian bawah tanah dengan kepadatan pengguna, boleh menyebabkan rasa panas dan sukar bernafas.

Berdasarkan kajian, didapati bahawa jumlah kenderaan awam di beberapa buah bandar di negara ini tidak mencukupi.  Di beberapa buah bandar kecil, hanya terdapat satu atau dua buah syarikat bas yang beroperasi.  Sela masa pergerakan antara sebuah bas dengan yang lain agak panjang disebabkan masalah kekurangan bas.

Keadaan ini menyebabkan pengguna sering berebut-rebut untuk menaiki bas agar mereka tidak ketinggalan.  Orang ramai pula ada yang sanggup menaiki teksi melebihi muatan yang dibenarkan agar mereka cepat sampai ke destinasi.  Selain tidak selesa, tindakan ini boleh membahayakan diri sendiri.

Keadaan fizikal sesetengah kenderaan awam, khususnya bas dan teksi didapati kurang sempurna.  Sesetengahnya tidak terurus dan tidak diselenggara dengan baik.  Kusyen beberapa buah bas pula didapati carik dan sesetengahnya tertulis dengan pelbagai tulisan yang berunsur lucah.

Kebersihan kebanyakan kenderaan tidak dijaga dengan baik.  Sistem pendingin hawa yang digunakan pula kadang kala tidak berfungsi.  Keadaan ini menyebabkan pengguna berasa tidak selesa menggunakan pengangkutan awam.

Kajian juga mendapati bahawa kebanyakan pengguna perkhidmatan awam yang ditemui menyuarakan rasa tidak puas hati mereka tentang kadar tambang yang dikenakan. Kebanyakan pengguna bersetuju bahawa kadar tambang tidak sepadan dengan kualiti perkhidmatan

Menurut pengguna, sesetengah pemandu teksi tidak menggunakan meter dengan alasan alat tersebut rosak.  Segelintir kakitangan bas pula didapati kurang sopan apabila berurusan dengan penumpang.  Walaupun perkara ini tidak disenangi, namun pengguna terpaksa menggunakan perkhidmatan awam kerana tiada pilihan lain.

Sehubungan itu, Jabatan Pengangkutan Jalan (JPJ) perlu memperketat penguatkuasaan undang-undang berkaitan usia kenderaan awam di jalan raya.  Kenderaan yang terlalu lama misalnya, yang melebihi usia 20 tahun haruslah ditamatkan permitnya.  Pengusahanya boleh diberikan bantuan kewangan untuk menggantikannya dengan kenderaan yang baharu.

Bantuan yang sama hendaklah diberikan kepada pemilik kenderaan awam yang didapati kurang elok.  Selain menjaga keselamatan pengguna, langkah ini penting untuk memberikan keselesaan kepada pengguna perkhidmatan tersebut.

Bagi mengatasi masalah kekurangan kenderaan awam, kerajaan seharusnya mengeluarkan lebih banyak permit bertujuan memperbanyakkan kenderaan awam.

Langkah ini penting untuk mengelakkan orang ramai berebut-rebut, terutama ketika menjelang musim perayaan.  Pertambahan pemilik kenderaan awam juga penting untuk mewujudkan persaingan yang sihat dalam kalangan pengusaha.  Impaknya, pengguna dapat membuat pilihan dan masalah kekurangan kenderaan dapat dikurangkan.

Dalam pada itu,  Ketua Aktivis Persatuan Pengguna Islam Malaysia (PPIM), Datuk Nadzim Johan berkata, kadar peningkatan kesesakan di jalan raya sedikit sebanyak merupakan kesan daripada keberkesanan yang rendah terhadap penggunaan pengangkutan awam.

“Perkara itu terjadi kerana terlalu banyak masalah yang dihadapi oleh sesetengah perkhidmatan. Pengurusan perlu lebih peka serta memahami keperluan masyarakat.

“Dari segi kadar kekerapan (frekuensi) dan ketepatan masa sudah pasti perlu diambil kira memandang kebanyakan daripada mereka menggunakan perkhidmatan tersebut untuk ke tempat kerja,” katanya.

Menurut beliau, selain itu, aspek penyelenggaraan dan menaik taraf juga perlu dilaksanakan dengan menyeluruh supaya kualiti perkhidmatan diberikan berada pada tahap yang baik sekali gus menggalakkan lebih ramai orang untuk menaiki pengangkutan awam

Justeru, kerajaan perlu memainkan peranan dalam memastikan kelemahan yang membelenggu perkhidmatan pengangkutan awam dapat diatasi segera.

Sementara itu, Pengarah Institut Keselamatan Jalan Raya, Universiti Putra Malaysia (UPM), Profesor Madya Dr Law Teik Hua berkata, cadangan sekumpulan penyelidik daripada Universiti Kebangsaan Malaysia (UKM) berhubung langkah untuk mengurangkan kesesakan jalan raya dengan melupuskan kereta berusia 10 tahun ke atas bukanlah sesuatu yang baharu.

Sebaliknya menurut beliau, ia sudah dilaksanakan di Jepun dan Singapura sejak sekian lama malah terbukti berkesan untuk menyelesaikan masalah kesesakan jalan raya di negara tersebut.

“Bagaimanapun, bila bercakap dalam skop negara kita Malaysia, kita masih belum bersedia dari pelbagai sudut untuk melaksanakan cadangan tersebut.  Sebagai contoh, apa alternatif lain yang boleh ditawarkan kepada pemilik kereta lama.

“Jika di Jepun dan Singapura, mereka menyediakan sistem pengangkutan awam yang sangat efisien kepada rakyat namun kita masih belum mencapai ke tahap itu buat masa ini,” katanya.

Beliau berkata, cadangan tersebut boleh dilaksanakan sebaik sahaja sistem pengangkutan awam di negara ini mencapai tahap terbaik, namun ia perlu dilakukan secara berperingkat.

“Ia boleh dilaksanakan apabila sistem pengangkutan awam sudah betul-betul efisien namun perlu dibuat secara berperingkat, sebagai contoh mulakan di Lembah Klang, Johor Bahru dan George Town, namun jika untuk melaksanakannya secara menyeluruh ia agak mustahil,” katanya.

Justeru, beliau menggesa kerajaan untuk meneruskan momentum pembangunan infrastruktur pengangkutan awam di negara bagi membolehkan cadangan tersebut dilaksanakan.


Kad MyRC ganti kad dikeluarkan UNCHR bagi pelarian, umum KDN

Kementerian Dalam Negeri (KDN) mengumumkan Kad Pengenalan Khas (MyRC) yang dikeluarkan pihak kerajaan Malaysia akan menggantikan kad dikeluarkan Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) kepada pelarian.

Menterinya, Datuk Seri Hamzah Zainuddin mengumumkan MyRC yang mengandungi data peribadi akan menjadi dokumen tunggal yang sah digunakan pelarian menetap di Malaysia dan ia didaftarkan menerusi Sistem Pengesan Maklumat Pelarian (TRIS).

“Malaysia bukanlah negara yang menjadi anggota kepada konvensyen mengenai status pelarian 1951 atau protokol mengenai status pelarian 1967 Pertubuhan Bangsa-bangsa Bersatu. Jadi sebenarnya kita tidak perlu mengiktirafkan kad (UNHCR) ini.

“Apabila kita sudah ada program kita sendiri, maka kalau mereka tidak mahu terjebak dalam masalah lain, terutama apabila kita buat operasi nanti, kita akan umumkan hanya mereka yang statusnya dikenal pasti oleh kerajaan saja yang boleh tinggal dalam negara kita,” katanya dipetik laporan BH.

Hamzah terdahulu melawat ke Pusat Pendaftaran Sistem Pengesanan Maklumat Pelarian (TRIS) disini, hari ini. Turut sama hadir, Ketua Pengarah Jabatan Imigresen, Datuk Khairul Dzaimee Daud.

Mengulas lanjut, Hamzah berkata, kerajaan tidak menetapkan tempoh atau sasaran waktu tertentu untuk mereka mendaftar atau penguatkuasaan tegas akan dilakukan, namun ia dilaksana sehingga kerajaan memperoleh satu jumlah pelarian yang munasabah.

“Berdasarkan statistik yang kita dapat daripada beberapa tempat, ada yang melalui pejabat UNHCR dan juga risikan, setakat ini 180,000 (pelarian). Sebab itu, kita mahu memastikan supaya program TRIS ini, kita dapat tahu benar-benar angkanya.

“(Jumlahnya) begitu saja atau ada peningkatan sepanjang masa. Selepas keputusan Jemaah Menteri (kelulusan TRIS) kita dapati ada peningkatan lagi sehingga 185,000.

“Dimana datangnya mereka ini?. Oleh sebab itu, kita memohon program TRIS ini supaya supaya sesiapa saja yang dapat kad melalui TRIS dia boleh diberikan kemudahan,” katanya.

Hamzah berkata, kementeriannya dengan Majlis Keselamatan Negara (MKN) sedang mengkaji bentuk kemudahan yang akan ditawarkan kepada pelarian termasuk peluang bekerja serta latihan dalam sektor seperti perladangan, pembinaan dan perkilangan.

TRIS adalah platform untuk mengumpul segala maklumat pelarian dan pencari suaka bagi membolehkan kerajaan memantau dan menjejaki semua pelarian di Malaysia, dengan maklumatnya akan diselaraskan dengan pangkalan data antaranya seperti Jabatan Imigresen Malaysia (JIM), Polis Diraja Malaysia (PDRM) dan MKN.

Semua pelarian yang berdaftar di bawah TRIS akan MyRC yang mengandungi data peribadi dan juga disahkan oleh Kerajaan Malaysia.

Dalam pada itu, ditanya sama ada usaha itu seiring cadangan dikemuka MKN untuk menutup pejabat operasi UNHCR di Malaysia, Hamzah berkata, ia baru cadangan yang dikemukakan MKN yang memerlukan perbincangan serta penelitian lanjut kerajaan.


Selepas 20 tahun tentera AS akhirnya keluar dari pangkalan udara Bagram

Selepas hampir 20 tahun, tentera Amerika Syarikat (AS) akhirnya melangkah kaki meninggalkan pangkalan udara Bagram di Afghanistan – pusat gerakan untuk melenyapkan Taliban serta memburu anggota al-Qaeda.

Pangkalan udara itu diserahkan kepada Pasukan Keselamatan dan Pertahanan Afghanistan secara keseluruhan, kata sumber tentera kepada agensi berita Associated Press.

Sumber lain memberitahu Komander Tertinggi Tentera AS di Afghanistan, Jeneral Austin S Miller masih mengekalkan keupayaan dan melindungi pasukan itu.

Pada kemuncaknya, pangkalan udara Bagram menyaksikan lebih daripada 100,000 tentera AS melalui kawasannya seluas 50km (30 batu) di utara ibu kota, Kabul.

Lapangan terbang Baghram dibina bekas Kesatuan Soviet pada 1950-an. Ketika menyerang Afghanistan pada 1979 untuk menyokong pemerintahan komunis, mereka menjadikannya sebagai pangkalan udara utama untuk mempertahankan kedudukannya di negara itu.

Seorang pegawai Afghanistan memberitahu pangkalan udara itu akan diserahkan secara rasmi kepada kerajaan pada satu majlis pada Sabtu, lapor agensi berita Reuters.

Penarikan diri dari pangkalan udara itu adalah petunjuk paling jelas bahawa 2,500 hingga 3,500 tentera AS yang terakhir telah meninggalkan Afghanistan, awal sebulan daripada dijanjikan Presiden joe Biden bahawa mereka akan keluar menjelang 11 September.

Sebelum ini semua tentera Pertubuhan Perjanjian Atlantik Utara (NATO) juga sudah keluar dari Afghanistan.

Bagaimanapun, pegawai AS enggan memberitahu bila kali terakhir tenteranya akan meninggalkan Afghanistan. Sejumlah anggota tenteranya masih mengawal Lapangan Terbang Antarabangsa Hamid Karzai di Kabul bersama askar Turki.

AS dan NATO meninggalkan Afghanistan tatkala Taliban bergerak dan menawan beberapa daerah di pinggir bandar yang menjadi ibu kota wilayah. – Agensi


Ismail Sabri beri penjelasan berhubung kekeliruan subsidi minyak masak

Susulan kekeliruan yang mendakwa kerajaan tidak lagi menanggung subsidi minyak masak, Datuk Seri Ismail Sabri Yaakob terpaksa memberi penjelasan berhubung isu tersebut.

Perdana Menteri menjelaskan dakwaan kerajaan tidak lagi menanggung subsidi minyak masak adalah tidak benar, sebaliknya subsidi minyak masak berpaket masih dikekalkan dengan peruntukan RM4 bilion sepanjang tahun ini.

“Subsidi ditanggung kerajaan untuk minyak masak berpaket bagi membolehkan ia dijual dengan harga RM2.50 sekilogram ketika ini, berbanding harga pasaran sebenarnya iaitu RM9 sekilogram bagi kegunaan domestik.

“Ertinya subsidi minyak masak paket yang bermula sejak Jun 2007 masih dilaksanakan kerajaan hari ini dan tidak ditarik balik seperti digambarkan sesetengah pihak,” katanya ketika sidang media khas hari ini.

Ismail Sabri juga berkata peruntukan subsidi minyak masak tahun ini adalah jauh lebih tinggi berbanding RM500 juta yang diperuntukkan pada 2020 serta RM2.2 bilion pada 2021.

Terdahulu, orang ramai terkeliru dengan dakwaan subsidi minyak masak dimansuhkan sepenuhnya kerajaan kerana ia dibimbangi akan menyebabkan kenaikan harga makanan.

Semalam, Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi mengumumkan mengenai pemansuhan subsidi minyak masak tulen botol berkapasiti dua hingga lima kilogram (kg), bermula 1 Julai ini.

Mengulas pengumuman itu, Ismail Sabri menjelaskan, pemansuhan itu hanya membabitkan program subsidi sementara merangkumi minyak masak berbotol bagi 1kg, 2kg, 3kg dan 5kg, membabitkan peruntukkan berjumlah RM55 juta sebulan.

Jelasnya lagi, program subsidi sementara yang bermula Ogos tahun lalu itu asalnya dikhususkan selama tiga bulan sahaja untuk membantu rakyat yang terkesan ketika pandemik Covid-19, sebelum ia dilanjutkan setiap tiga bulan, kemudian sehingga kini.

Bagaimanapun, katanya, kerajaan terpaksa memansuhkan program itu selepas mendapati minyak masak botol bersubsidi banyak diselewengkan pihak industri, komersial dan aktiviti penyeludupan.

“Berbanding minyak masak paket, minyak masak botol dilihat lebih mudah diseludup. Jika 10 botol minyak masak botol bersubsidi 5kg diseludup, ia bererti sudah 50kg.

“Melihat kepada penyelewengan yang berlaku, kerajaan memutuskan tiada lagi keperluan untuk meneruskan subsidi minyak masak botol kerana ia tidak tidak lagi menepati objektif ia diperkenalkan untuk membantu golongan terkesan pandemik,” katanya.

Pada masa sama, Ismail Sabri menegaskan subsidi minyak masak paket adalah mencukupi untuk memenuhi keperluan rakyat, khususnya golongan B40.

“Minyak masak yang disubsidi oleh kerajaan ialah sebanyak 60,000 tan metrik sebulan, melebihi keperluan sebenar pengguna iaitu sebanyak 55,000 tan metrik sebulan.

“Jadi, jumlah minyak masak yang disubsidi oleh kerajaan mencatatkan lebihan 5,000 tan metrik sebulan berbanding keperluan sebenar pengguna. Jadi, tiada sebab ia tidak mencukupi,” katanya.


Jurutera dipenjara ceroboh tandas wanita, miliki video lucah

Seorang jurutera perisian yang mengaku mempunyai masalah fetisy dihukum penjara tujuh hari dan denda RM2,800 oleh Mahkamah Majistret di sini hari ini kerana menceroboh tandas wanita serta memiliki video lucah dalam telefon bimbitnya.

Majistret Nadia Othman turut memerintahkan Lai Wah Onn, 26, yang mengaku bersalah atas kedua-dua pertuduhan, dipenjara tiga bulan sekiranya gagal membayar denda itu, lapor Bernama.

Sebelum menjatuhkan hukuman, beliau ingin tahu mengapa tertuduh berada di tandas perempuan dan lelaki itu menjawab: “Tengok kasut perempuan, lepas itu rakam muka dari atas.”

Nadia: Kamu nak buat apa?

Lai, yang dilihat tenang sepanjang prosiding menjawab: Saya ada masalah fetisy.

Nadia kemudian memberi amaran keras kepada tertuduh supaya tidak mengulangi perbuatan itu kerana ia adalah kesalahan yang serius.

Lai dipenjara tujuh hari dan didenda RM800 bagi kesalahan menceroboh tandas wanita di Wisma Genting, Jalan Sultan Ismail di sini pada 6.15 petang 30 Mei lepas mengikut Seksyen 447 Kanun Keseksaan yang membawa hukuman maksimum penjara enam bulan atau denda RM3,000 atau kedua-duanya.

Bagi kesalahan kedua, Lai dipenjara tujuh hari dan didenda RM2,000 kerana menyimpan video lucah pada tarikh dan di lokasi sama mengikut Seksyen 292 Kanun Keseksaan yang membawa hukuman maksimum penjara tiga tahun atau denda atau kedua-duanya.

Mahkamah bagaimanapun memerintahkan tertuduh menjalani hukuman penjara secara serentak bermula hari ini.

Terdahulu, Lai yang tidak diwakili peguam merayu hukuman minimum kerana ia adalah kesalahan pertamanya selain ingin mendapatkan rawatan psikiatri.

Timbalan Pendakwa Raya Nur Hafiezah Mohamed Fauzi pula memohon mahkamah menjatuhkan hukuman setimpal.


Thailand rekod 19,982 jangkitan baharu, Singapura 4,552 kes

Kementerian Kesihatan Awam (MPH) Thailand melaporkan dalam tempoh 24 jam semalam (12 April), sebanyak 19,982 jangkitan baharu Covid-19 dikesan di seluruh negara, termasuk 52 daripadanya adalah kes import.

Dalam tempoh sama 101 pesakit meninggal dunia akibat komplikasi Covid-19, manakala 28,057 pesakit disahkan sembuh dan dibenar keluar dari hospital, menurut MPH.

Sehingga semalam, Thailand merekodkan 3,925,854 kumulatif positif, dengan 3,662,166 pesakit telah pulih; 237,399 masih dirawat di hospital; dan 26,289 meninggal dunia.

Secara berasingan, 8,373 individu lagi diberi suntikan dos pertama vaksin Covid-19; 11,171 suntikan kedua; dan 25,127 penggalak, menjadikan jumlah keseluruhan dos vaksin Covid-19 yang diberikan di seluruh negara itu kepada lebih 131.32 juta dos.

Sementara itu, Singapura pula melaporkan 4,552 jangkitan baharu semalam, hampir dua kali ganda berbanding 2,568 kes yang dicatat pada Isnin.

Bilangan kes pada Selasa cenderung lebih tinggi berbanding sepanjang minggu kerana ia mencerminkan lonjakan jangkitan selepas hujung minggu, apabila lebih ramai individu keluar dalam pelbagai persekitaran sosial.

Tetapi jumlah itu masih rendah daripada angka Selasa lepas (5 April), apabila Kementerian Kesihatan (MOH) merekodkan 6,341 kes baharu Covid-19. Jumlah orang yang dimasukkan ke hospital ialah 324, lebih rendah daripada 339 pada Isnin, dan 518 pada Selasa lalu (5 April).

MOH juga memaklumkan semalam seramai empat pesakit meninggal dunia akibat komplikasi Covid-19.

Sejak awal 2020 hingga semalam, Singapura merekodkan 1,145,121 kumulatif kes positif, dan 1,307 kematian.

Menurut Worldometer, kes yang positif di seluruh dunia meningkat kepada 500.04 juta pada Selasa,dengan 449.86 juta daripadanya telah pulih, 43.97 juta kes aktif, termasuk 44,667 dalam keadaan kritikal, dan 6.21 juta meninggal dunia. – Agensi


Wanita pakai skirt pendek terbelah dedah paha diarah keluar Parlimen

Seorang wanita dipercayai pembantu kepada Ahli Parlimen dari Sarawak diarah keluar dari bangunan Parlimen hari ini (20 Februari 2023) kerana memakai skirt pendek yang terbelah di bahagian pahanya.

Kehadiran wanita berpakaian ‘seksi’ itu disedari pengawal keselamatan Parlimen yang kemudian menegurnya kerana berpakaian tidak mematuhi kod etika ditetapkan ketika berada dalam kawasan Parlimen.

Dewan Rakyat hari ini menyambung sidangnya yang dijangka berakhir 3 Mac depan.

Difahamkan wanita berkenaan kali pertama hadir ke Parlimen, menurut BH.

Wanita itu ditegur kerana memakai skirt pendek terbelah sehingga menampakkan bahagian paha kirinya.

Beliau ditegur seorang lelaki yang berjawatan dipercayai Ketua Keselamatan Parlimen sambil meminta wanita itu keluar dari bangunan Parlimen kerana mengenakan pakaian tidak sepatutnya.

Wanita itu diberi pilihan jika mahu kekal berada dalam bangunan Parlimen dengan menukar skirt dipakainya.

Jelas pegawai Parlimen berkenaan, skirt wanita berkenaan bertentangan dengan protokol ditetapkan Parlimen.


MB Perak BN baharu teruk kena bahan di media sosial

Pembentukan kerajaan negeri BN-PH di Perak dan pelantikan Datuk Seri Saarani Mohamad dari BN – gabungan yang hanya menang 9 kerusi DUN Perak – sebagai menteri besar menerima pelbagai reaksi di media sosial.

Perikatan Nasional (PN) memperoleh 26 kerusi manakala Pakatan Harapan (PH) mendapat 24 kerusi.

Rata-rata warganet tidak boleh menerima hakikat kemenangan PH dan PN di negeri Perak pada PRU-15, Sabtu lalu itu berakhir dengan lantikan wakil BN sebagai menteri besar.

Kenyataan Saarani semalam, menambah lagi reaksi warganet yang mendakwa beliau hanya mengejar jawatan hingga sanggup mengkhianati pengundi.

“BN bersedia menjadi pembangkang sebab kami sedar diri yang kita kalah. Tetapi bila ada mana-mana parti yang tawarkan kami untuk bentuk kerajaan dan memberi peranan kepada kami untuk turut serta dalam pentadbiran kerajaan, sudah semestinya saya kena terima.

“Kalau tak terima, tentu ahli (BN) akan kata saya bodoh. Betul tak? Tapi peranan yang ia bagi itu sesuai pada saya sebab saya (sebelum ini) orang yang mengendalikan agenda Perak Sejahtera 2030. Jadi, saya nak teruskannya dan sebab itu saya terima,” katanya pada sidang media selepas Istiadat Mengangkat Sumpah di Istana Iskandariah, semalam.

Ramai yang melahirkan rasa tidak puas hati atas lantikan tersebut.

“Dia kalah teruk dia yang beria. Macam mana orang Perak majoriti tak undi dia tapi dia dapat jadi MB?”

“Kesian Perak dapat MB markah paling corot tapi tinggi cita-cita.”

“Penyokong UMNO boleh beralih ke PN PRU-16 pakat-pakat humban pemimpin yang hanya gilakan jawatan dalam UMNO.”

“Sedih melihat Pemimpin UMNO sedang membunuh UMNO dari dalam.”

“Oh nak (jawatan) MB rupanya…cakaplah awal-awal, kita beli kerusi MB banyak-banyak.”

“Awak itu kemaruk nak jadi MB. Kalau pegang prinsip tak macam ini. Mudah.”

“9 kerusi saja menang tapi dibagi jawatan menteri besar oleh PH…haha boneka saja orang kita, setakat itu saja mampu untuk dapat jawatan. Melayu senang ditipu.”

Sebelum ini, ketika tempoh berkempen PRU-15, Saarani yang juga ADUN Kota Tampan mengingatkan pengundi agar tidak silap memangkah yang boleh membawa padah.

Beliau menyentuh soal PN dan PH dua gabungan yang sama meski berbeza lambang namun ternyata kata-kata itu berbalik kepada dirinya sendiri.

“PRU14 merupakan episod ngeri kepada rakyat. Bukan sahaja ditipu dan diperdaya malah keputusan PRU14 menjadi jalan kepada pemimpin Pakatan Harapan melepaskan pemimpin mereka dari pendakwaan rasuah dan salah guna kuasa.

“Kini PH Kembali semula dalam dua bentuk berbeza. Satu gabungan antara DAP, PKR dan Amanah, dan satu lagi antara PPBM, PAS dan Gerakan dengan nama Perikatan Nasional.

“Mengaku atau tidak, PN ini dikepalai oleh PPBM iaitu parti tonggak kepada PH pada PRU yang lepas. Lambang dua gabungan ini mungkin berlainan tapi wajahnya sama, identitinya sama serta tipu dayanya pun sama.

“Oleh itu jangan tersalah pilih. PN ini tugasnya hanya satu mencuri penyokong Barisan Nasional untuk memastikan kemenangan PH. Mengundi untuk PN bermakna menyokong Pakatan Harapan,” katanya.


PN gabungan paling mesra, MN ketinggalan zaman jika…, kata Hadi

PAS berpendapat gabungan Perikatan Nasional (PN) adalah yang paling mesra kerana boleh menerima parti yang tidak ekstrem, sementara Muafakat Nasional (MN) adalah satu pendekatan usang dan bermasalah jika hanya disertai parti itu dan UMNO.

Presiden PAS Tan Sri Abdul Hadi Awang berkata kewujudan PN dibina dengan jalinan perpaduan yang perlu dikukuhkan dan dilakukan penambahbaikan atas asas yang sama dengan pentafsiran yang merdeka daripada ikatan fahaman penjajah.

Menurutnya PAS teguh dengan pendirian menubuhkan Muafakat Nasional (MN) yang dimulakan dengan konsep memilih parti Melayu Islam dan Bumiputera di Semenanjung, sebelum diteruskan di Sabah bersama Bersatu dan UMNO.

“Setelah itu, berkembar pula dengan penubuhan PN bersama parti-parti bukan Islam, sehingga membolehkan penubuhan Kerajaan Pusat berkonsepkan kerajaan campuran PN bersama Gabungan Parti Sarawak (GPS) yang berada dalam situasi dan realitinya yang tersendiri.

“Keadaan hari ini menunjukkan bahawa semua parti tidak bersendirian, malah gabungan PN ialah gabungan yang paling mesra.

“Demikian itu, disebabkan kedudukan PN yang menerima parti-parti yang tidak ekstrem dan juga parti yang masih berpegang dengan asas-asas penting dalam Perlembagaan Persekutuan,” katanya dalam kenyataan hari ini.

Abdul Hadi berkata kewujudan PN juga tanpa parti yang menunjukkan ketidaksetiaan kepada Perlembagaan Persekutuan dan tidak mesra terhadap Islam ataupun hanya diperalatkan oleh mana-mana pihak.

“PAS perlu berpegang teguh dengan konsep Ta‘awun Siyasi yang masih baharu diperkenalkan dan menolak apa sahaja pendekatan yang lain.

“Bahkan, jauh sekali daripada berundur kepada pendekatan yang hanya disertai oleh UMNO dan BN sahaja, sebagaimana yang pernah dilaksanakan dan sudah usang ketinggalan zaman serta bermasalah,” katanya.

Ahli Parlimen Marang itu yakin dan percaya PAS tidak pernah mengalami sebarang kerugian sepanjang perjalanan politiknya, walaupun pernah diperlakukan terhadapnya oleh pihak yang lain.

“Malah, ahli dan cawangannya juga tetap bertambah, walaupun dicantas ahli-ahlinya. Sehingga kerusi dan negeri yang pernah dimenanginya oleh pelbagai pihak yang tidak ikhlas pun dicantas.

“Semua perkara yang berlaku itu laksana pokok yang hidup subur sentiasa menambah dahan dan rantingnya, sekalipun ia dicantas dan dipotong. PAS merasai kebenaran daripada firman Allah SWT kepada perjuangan yang sentiasa beristiqamah,” katanya memetik ayat 24-27 Surah Ibrahim.


Tan Sri Lim Kok Wing meninggal dunia

Usahawan dan tokoh pendidikan Malaysia, Tan Sri Lim Kok Wing meninggal dunia pagi ini pada usia 75 tahun.

Berita ini disahkan Universiti Limkokwing yang diasaskannya sejak 30 tahun lalu.

Minggu lalu, Lim dilaporkan berada dalam keadaan stabil di hospital selepas jatuh di rumahnya.

Mendiang terkenal sebagai usahawan perniagaan perniagaan dan pengasas Universiti Teknologi Kreatif Limkokwin yang ditubuhkan sebagai kolej pada 1991 dan kini mempunyai cawangan di beberapa negara.

Ia menjadi antara kolej swasta pertama yang diiktiraf di Malaysia dan diangkat sebagai universiti pada 2007.


Jangkitan baharu meningkat sedikit

Jumlah jangkitan Covid-19 di seluruh negara dalam tempoh 24 jam semalam (Selasa, 5 April) meningkat semula apabila mencatat 12,017 kes baharu, berbanding 10,002 pada Isnin.

Angka itu menjadikan kumulatif positif sejak kes pertama Covid-19 dikesan di negara ini pada Januari 2020 lalu meningkat kepada 4,268,48 kes, menurut laman sesawang CovidNOW yang dikemas kini 6.30 pagi tadi, ketiga tertinggi dalam kalangan negara-negara ASEAN.

Dalam tempoh itu seramai 4,062,154 pesakit telah pulih, 35,160 kematian dilaporkan dan 171,172 kes masih aktif, termasuk 167,130 pesakit yang menjalani kuarantin di rumah kerana jangkitan tahap rendah yang tidak memerlukan rawatan intensif.

Seramai 385 pesakit lagi ditempatkan di PKRC, 3,423 dirawat di hospital, dan 234 pesakit dimasukkan ke unit rawatan rapi (ICU) dengan 131 daripadanya memerlukan alat bantuan pernafasan.

Data terbaharu juga menunjukkan 10 negeri dan Wilayah Persekutuan mencatat peningkatan jangkitan harian membabitkan Selangor, Kuala Lumpur, Johor, Pulau Pinang, Kedah, Sarawak, Terengganu, Sabah, Perlis, dan Labuan.

Selangor merekodkan 7,448 jangkitan baharu, naik daripada 5,791 kes yang dicatat pada Isnin, menjadikan kumulatif positif sebanyak 1,233,255 kes, dengan 1,130,906 pesakit telah pulih, dan 10,559 kes kematian direkodkan.

Negeri itu juga mencatat 91,790 kes masih aktif, dengan 90,791 pesakit menjalani kuarantin di rumah; 112 ditempatkan di PKRC; 843 dimasukkan ke hospital; dan 44 dirawat di ICU dengan 29 daripadanya memerlukan alat bantuan pernafasan.

Sehingga semalam juga seramai 4,825,326 atau 95.3 peratus populasi di Selangor telah lengkap dua dos vaksin Covid-19, 5,141,969 atau 101.3 peratus lagi menerima satu dos, dan 4,004,249 atau 93.8 peratus individu dewasa menerima dos penggalak.

Sementara itu, negeri-negeri lain yang mencatat peningkatan kes ialah:

Pecahan kes Covid-19 mengikut negeri-negeri pada 5 April 2022.


Zahid paksa PM lihat desakan BN supaya PRU-15 diadakan segera

Pengerusi Barisan Nasional (BN) Datuk Seri Ahmad Zahid Hamidi hari ini memaksa Perdana Menteri Datuk Seri Ismail Sabri Yaakob melihat sendiri bagaimana pemimpin BN mahukan Pilihan Raya Umum Ke-15 (PRU-15) diadakan segera tahun ini juga.

Kejadian itu berlaku pada Konvensyen Tahunan Ke-48 BN di Pusat Dagangan Dunia, hari ini, ketika Zahid menyampaikan ucapannya, selepas Perdana Menteri berbuat demikian sambil menegaskan beliau tidak akan menangguhkan walau sesaat pun PRU-15.

“Saya nak tanya dengan para perwakilan… siapa mahu pilihan raya tahun hadapan. Siapa mahu pilihan raya tahun ini?

“Siapa mahu pilihan raya dalam waktu terdekat.

“Kalau kita mahu pilihan raya pada tahun ini dan waktu terdekat… saya nak lihat berapa yang bangun dan menyokong saranan ini,” katanya yang kemudian disambut tindakan berdiri oleh peserta konvensyen yang hadir.

Kenyataan itu menyusul tatkala Perdana Menteri dalam wawancara dengan akhbar Jepun, Nikkei Asia yang diterbitkan semalam, telah membayangkan bahawa beliau tidak akan tergesa-gesa mengadakan PRU-15 lebih awal.

Ismail Sabri berkata kenaikan kos dalam perbelanjaan makanan dan sara hidup lain adalah antara sebab untuk menolak PRU diadakan lebih awal.

PRU sepatutnya perlu dipanggil menjelang September tahun depan.

“Kita perlu menunggu masa yang sesuai (untuk mengadakan PRU). Kita sedang menghadapi tempoh inflasi yang meningkat dengan harga yang tinggi… adakah anda rasa ini masa yang sesuai?,” katanya kepada akhbar kewangan Jepun, yang terbesar di dunia dengan edaran harian melebihi tiga juta.

Terdahulu, Ismail Sabri yang berucap pada konvensyen sama memberi bayangan PRU-15 akan dilaksanakan pada bila-bila masa.

Menurutnya beliau akan membincangkan tarikh PRU15 bersama pimpinan tertinggi Barisan Nasional (BN) bagi memutuskan tarikh sebenar.

“Kalau BN sudah bersiap sedia saya tak akan melewatkan sesaat pun PRU-15 seperti dipersetujui sebelum ini dalam Perhimpunan Agung UMNO lalu, PRU-15 akan dibincangkan bersama lima pimpinan tertinggi.

“Jadi, saya setuju untuk berbincang dengan pimpinan BN untuk menentukan tarikh,” katanya.

April lalu Pengerusi Perikatan Nasional (PN), Tan Sri Muhyiddin Yassin mengingatkan Perdana Menteri bahawa beliau perlu berunding dengan gabungan itu sebelum menetapkan tarikh pembubaran Parlimen bagi mengadakan PRU15.

“Saya juga, antara lain, mengingatkan Perdana Menteri bahawa PN sebagai parti utama yang membentuk Kerajaan Persekutuan, hendaklah dirunding terlebih dahulu dalam menentukan tarikh pembubaran Parlimen,” kata Muhyiddin.

Mengulas lanjut, Zahid yang juga Presiden UMNO bagaimanapun menurunkan sedikit nada desakan terhadap Perdana Menteri dengan memaklumkan bahawa beliau dan ‘top 5’ akan berbincang mengenai pilihan raya berkenaan.

“Tuan-tuan dan puan-puan biarlah saya dan PM berbincang bagi menentukan waktu yang terbaik untuk kita menghadapi PRU-15. PM dah sebut beliau akan bincang dengan top five… beliau akan bincang dengan ahli-ahli dewan tertinggi BN.

“PM… kami telah bersiap sedia dan mahukan PRU-15 diadakan segera. PM carilah dana pilihan raya,” katanya.

‘Top five’ UMNO terdiri daripada presiden, timbalan presiden dan tiga naib presiden dengan Ismail Sabri adalah salah seorang daripadanya.


Untung jadi anak papa, Wan Saiful tanya siapa lagi dilantik secara diam-diam?

Kerajaan digesa mendedahkan individu yang dilantik secara diam-diam tanpa pengetahuan umum, ia selepas isu pelantikan Nurul Izzah Anwar tersebar baru-baru ini.

Ketua Penerangan Bersatu, Datuk Wan Saiful Wan Jan bertanya kepada Perdana Menteri, Datuk Seri Anwar Ibrahim sama ada masih terdapat lantikan rahsia lain dibuat oleh kerajaan dan meminta penjelasan berhubung skop tugasan yang diberikan kepada anaknya itu.

“Selain itu Anwar juga mesti jelaskan apa bidang kuasa yang diberikan kepada Nurul Izzah.

“Kalau tidak kerana Nurul Izzah terlepas cakap, satu Malaysia termasuklah penyokong Pakatan Harapan (PH) tidak tahu mengenai pembohongan Anwar yang kononnya menentang kronisme, tetapi secara rahsia melantik anaknya sendiri sebagai Penasihat Kanan Ekonomi dan Kewangan kepada Perdana Menteri,” katanya dalam satu kenyataan hari ini.

Ahli Parlimen Tasek Gelugor itu juga mempertikaikan langkah melantik anak PM sebagai penasihat itu walhal masih ramai lagi pakar ekonomi yang lebih berkelayakan boleh dilantik.

“Kita ada anak Melayu, anak Cina, anak India, anak Kadazan, anak Iban dan pelbagai lagi. Tapi rupa-rupanya yang dipilih ialah anak Anwar. Untung jadi anak Papa.

“Apa juga alasan Anwar dah tak relevan. Hakikatnya Anwar mengamalkan nepotisme,” ujar beliau lagi.

Tambah Wan Saiful, rakyat bukan mempersoalkan pro bono atau berbayar, tetapi mempertikaikan mengapa melantik anak sendiri.

“Rakyat pun tahu kuasa ‘Anak Perdana Menteri’ apabila dilantik sebagai penasihat rasmi, adalah kuasa yang besar.

“Rakyat persoalkan kuasa dan kedudukan yang diberi. Sama ada bergaji atau tidak adalah tidak relevan,” katanya.


Rancang masa muda, harungi hari tua, bukan ikut puak akal sempit

Presiden PAS Tan Sri Abdul Hadi Awang mengingatkan masyarakat supaya tidak terpengaruh dengan mereka yang berakal sempit dan tidak berfikir untuk jangka masa panjang, dalam mengharungi hidup pada masa depan dan hari tua.

Menurutnya masyarakat sepatutnya mengurus ekonomi dengan baik dan melakukan perancangan ketika usia masih muda sebagai bekal untuk hidup di usia tua.

“Maka, jangan terpengaruh dengan kalangan mereka yang berakal sempit dan tidak berfikir untuk jangka masa yang panjang disebabkan mereka akan lebih menyusahkan rakyat pada masa hadapan dan kebanyakan rakyatnya pula jahil.

“Lebih malang lagi, mereka hanya berfikir untuk membeli rakyat dengan kesenangan jangka masa pendek dan membuli mereka pada masa hadapan. Kelakukan mereka hanya bagi mendapatkan sokongan tanpa merancang masa depan yang lebih mencabar.

“Sepatutnya ketika usia muda dirancang untuk mengharungi hidup pada masa tua, manakala ketika badan sihat untuk masa sakit dan bencana yang menimpa.

“Begitu juga, memanfaatkan waktu yang senang untuk menghadapi saat susah, dan bertugas untuk menghadapi masa bersara setelah tua dan uzur,” katanya memetik kisah Nabi Yusuf as dalam al-Quran Surah Yusuf ayat 47-49.

Ahli Parlimen Marang itu memberi nasihat sedemikian dipercayai merujuk kepada simpanan pencarum dalam Kumpulan Simpanan Wang Pekerja (KWSP), yang menunjukkan angka membimbangkan, khususnya melibatkan Bumiputera.

Terdahulu KWSP berkata pengeluaran skim i-Lestari dan i-Sinar pada 2020, diikuti i-Citra pada Julai 2021, adalah bersifat luar biasa kerana inisiatif itu telah diperkenalkan semata-mata untuk memenuhi keperluan aliran tunai yang mendesak ketika tempoh Perintah Kawalan Pergerakan (PKP) dan kelembapan ekonomi.

Setakat Oktober 2021, sebanyak RM101 bilion dikeluarkan di bawah tiga skim pengeluaran itu. Ini adalah bersamaan 22 peratus daripada RM530 bilion pakej rangsangan yang diperkenalkan oleh kerajaan untuk membantu rakyat Malaysia secara keseluruhannya.

Walaupun skim pengeluaran itu memberikan sedikit kelegaan kewangan kepada ahli ketika pandemik dan PKP, ia menyebabkan 6.1 juta ahli kini mempunyai kurang daripada RM10,000 dalam akaun KWSP mereka, yang mana 3.6 juta daripadanya mempunyai kurang daripada RM1,000, sememangnya tahap yang tidak dapat menjamin persaraan ahli.

Majoriti mereka yang membuat pengeluaran kecemasan daripada KWSP adalah dalam kalangan Bumiputera. Hasil daripada pengeluaran itu, sebanyak 4.4 juta atau 54 peratus ahli Bumiputera kini mempunyai kurang daripada RM10,000, dan dua juta atau 25 peratus mempunyai kurang daripada RM1,000.

KWSP dan Kementerian Kewangan telah beberapa kali mengeluarkan kenyataan berhubung simpanan ahlinya, susulan desakan tidak henti-henti daripada pemimpin tertinggi UMNO supaya kerajaan membenarkan pengeluaran one-off RM10,000 skim i-Citra.

Desakan itu dimulakan Ketua Pemuda UMNO Asyraf Wajdi Dusuki sebelum Oktober 2021 lalu, kononnya atas kehendak rakyat, dan kini bencana banjir pula menjadi alasan pengeluaran one-off itu mendapat sokongan Presiden UMNO Datuk Seri Ahmad Zahid Hamidi dan bekas Perdana Menteri Datuk Seri Najib Razak.

Bagaimanapun, Perdana Menteri Datuk Seri Ismail Sabri Yaakob membuat keputusan kerajaan tidak akan membenarkan lagi pengeluaran simpanan KWSP setelah skim i-Citra tamat Disember lalu.

Kenyataan penuh di ruang RENCANA


Pangsapuri runtuh di Miami: 159 dilapor masih hilang, 4 maut

Sekurang-kurangnya 159 penghuni pangsapuri Champlain Towers di Surfside, Miami, Amerika Syarikat (AS) yang runtuh kelmarin dilaporkan masih hilang, lapor CNN yang memetik pegawai kecemasan.

Empat penghuni pangsapuri 12 tingkat berbentuk L itu disahkan terbunuh, manakala 11 lagi dikeluarkan daripada runtuhan.

Datuk Bandar Miami-Dade County, Daniella Levine Cava berkata mereka masih berharap untuk menemui penghuni yang terselamat, sementara pasukan pencari dan penyelamat bekerja 24 jam dan melaporkan mereka mendengar seseorang memukul sesuatu di bawah timbunan runtuhan.

“Amat tragis apabila saya mengetahui bahawa tiga mayat telah dikeluarkan dari runtuhan itu,” katanya.

Punca yang menyebabkan bangunan berusia 40 tahun itu runtuh awal pagi Khamis belum diketahui.

Sekurang-kurangnya 120 penghuni pangsapuri itu sudah dikesan, namun pihak berkuasa tidak pasti berapa jumlah sebenar yang berada di dalamnya ketika ia runtuh.

Presiden Joe Biden meluluskan perisytiharan darurat bagi Florida, yang bermakna Agensi Pengurusan Kecemasan Persekutuan (Fema) akan turut membantu agensi-agensi negeri.

Sepanjang malam pasukan penyelamat menggunakan kamera sonar dan anjing pengesan ketika mereka mereka membersihkan timbunan runtuhan bagi mencari mangsa yang terselamat.

Kebanyakan penghuni sedang tidur ketika pangsapuri itu runtuh kira-kira jam 1 pagi Khamis.

Pasukan pencari juga dilaporkan mengesan seseorang sedang mengetuk sesuatu dan bunyi lain. Bagaimanapun pasukan penyelamat dikatakan tidak dapat memasuki lebih jauh di bawah runtuhan kerana bimbang ia akan menimpa mereka.

Hujan dan ribut yang berterusan juga merumitkan tugas pasukan mencari dan menyelamat. – Agensi


Najib tanding PRU-15?

Peguam kanan Tan Sri Muhammad Shafee Abdullah meminta prosiding permohonan semakan kehakiman oleh Datuk Seri Najib Razak yang dilarang menghadiri sidang Dewan Rakyat, dipercepatkan kerana ia melibatkan pencalonan beliau dalam Pilihan Raya Umum Ke-15 (PRU-15) akan datang.

Persoalan berhubung pencalonan itu dibangkitkan di hadapan Hakim Mahkamah Tinggi Kuala Lumpur Ahmad Kamal Md Shahid hari ini (12 Oktober 2022), tatkala Parlimen dibubarkan pada Isnin lalu.

Najib sebelum ini, memohon semakan kehakiman bagi mencabar keputusan Jabatan Penjara tidak membenarkannya menghadiri sidang Dewan Rakyat, yang mungkin memberi kesan secara langsung kepada peluang dia bertanding pada PRU-15.

Dalam permohonannya, Najib menamakan Kerajaan Malaysia, Menteri Dalam Negeri dan Komisioner Jeneral Jabatan Penjara sebagai responden.

Terdahulu, Peguam Kanan Persekutuan M Kogilambigai meminta mahkamah memberi masa sekurang-kurangnya seminggu untuk meneliti permohonan Najib untuk kebenaran mendapatkan semakan kehakiman.

“Kami memerlukan masa untuk mengkaji hujahan itu dan kami akan memaklumkan kepada mahkamah sama ada Jabatan Peguam Negara (AGC) akan mengemukakan bantahan,” katanya.

Beliau juga berkata tiada keperluan mendesak untuk permohonan itu kerana Parlimen telah dibubarkan baru-baru ini pada 10 Oktober.

Bagaimanapun Shafee berkata perkara itu mendesak kerana ia melibatkan hak anak guamnya mengikut Perkara 48 Perlembagaan Persekutuan.

“Peruntukan undang-undang memberi hak kepada banduan untuk ditemani (dan hadir ke Parlimen).

“Terdapat isu undang-undang yang serius untuk ditentukan oleh mahkamah, termasuk sama ada Najib akan berada di tempat pencalonan atau sama ada beliau boleh dicalonkan. Saya cadangkan permohonan itu didengar pada Jumaat (14 Oktober),” kata Shafee memetik laporan BH.

Mahkamah kemudian memutuskan 19 Oktober ini untuk pendengaran kes berkenaan.

Menerusi notis permohonan semakan kehakiman itu, bekas Ahli Parlimen Pekan itu memohon antaranya perintah certiorari untuk mengetepikan keputusan Komisioner Jeneral Penjara, yang tidak membenarkannya mendapatkan akses kepada pegawai atau pembantu bagi tujuan menjalankan kerja di kawasan Parlimennya.

Najib juga memohon perintah sama untuk mengetepikan keputusan Komisioner Jeneral Penjara yang tidak membenarkannya hadir pada persidangan Dewan Rakyat.

Turut dimohon, perintah mandamus supaya responden mengambil semua langkah perlu untuk membenarkannya menghadiri sidang Dewan Rakyat pada tarikh yang sudah ditetapkan dan relif, perintah serta lain-lain arahan yang difikirkan wajar oleh mahkamah.

Dalam afidavit sokongannya, Najib berkata, Menteri Dalam Negeri dan Komisioner Jeneral Penjara melalui Penjara Kajang pada 28 September lalu, menyampaikan keputusan menolak permohonannya untuk menghadiri sidang Parlimen atas alasan keselamatan.

Tidak berpuas hati dengan keputusan itu, Najib mengemukakan rayuan kepada Menteri Dalam Negeri pada 30 September lalu dan oleh kerana sidang bermula pada 3 Oktober lalu, dia memohon supaya keputusan dipercepatkan.

Oleh kerana tiada sebarang jawapan, Najib memfailkan permohonan kebenaran semakan kehakiman.

Katanya, berdasarkan Perkara 59 Perlembagaan Persekutuan, dia mempunyai kewajipan dari segi Perlembagaan untuk melaksanakan tugas dengan efektif sebagai Ahli Parlimen Pekan.


Lebih sejuta penjawat awam belum terima vaksin

Terdapat lebih sejuta penjawat awam yang dikesan masih belum mendaftar untuk menerima suntikan vaksin, menurut Jabatan Perkhidmatan Awam (JPA).

Ketua Pengarah Perkhidmatan Awam, Tan Sri Mohd Khairul Adib Abd Rahman berkata jumlah tersebut melibatkan 2.2 peratus daripada keseluruhan 1.6 juta penjawat awam dan pihaknya akan mengemukakan nama-nama berkenaan kepada ketua jabatan masing-masing bagi mengetahui isu sebenar untuk tindakan selanjutnya.

“Selepas kita buat pemadanan data di aplikasi MySejahtera dengan data penjawat awam, kita dapati daripada lebih sejuta penjawat awam, cuma 2.2 peratus yang kita tak dapat kesan mendaftar di aplikasi itu untuk mendapatkan vaksin.

“Jadi kita akan sentiasa melihat dan cuba meningkatkan lagi peratusannya. Ini kerana bila mana lebih banyak sektor perkhidmatan dibuka, mereka kena hadir ke pejabat, …kehadiran ke pejabat wajib walaupun suntikan vaksin belum lagi diwajibkan setakat ini,” katanya lapor Bernama.

Terdahulu, beliau meninjau Program Mobilisasi Vaksin Komuniti (MOVAK) anjuran Kementerian Perpaduan Negara dan Kementerian Perumahan dan Kerajaan Tempatan kepada kira-kira 400 masyarakat India, hari ini.

Mengulas lanjut, Mohd Khairul Adib berkat, setakat 19 Ogos lalu, 74 peratus penjawat awam di negara ini telah melengkapkan suntikan vaksin Covid-19 manakala 17.8 peratus lagi menerima satu dos.

Pihaknya turut meminta Kementerian Kesihatan (KKM) untuk menyegerakan pemvaksinan kepada 30,000 penjawat awam yang masih belum ada tarikh janji temu sebelum pembukaan semua sektor ekonomi di negara ini.

“Ini kerana kalau kita nak buka sektor ekonomi, perkhidmatan kerajaan perlu dibuka terlebih dahulu, jadi kita harap yang belum ada janji temu segera divaksinkan,” katanya.

Dalam pada itu, beliau turut menyeru penjawat awam yang belum mendaftar di bawah Program Imunisasi Covid-19 Kebangsaan (PICK) untuk berbuat demikian sekali gus memastikan negara mencapai imuniti kelompok dengan segera.

Sementara itu, Mohd Khairul Adib berkata, semua penjawat awam kini telah bersedia untuk kembali ke pejabat dan terus memberikan perkhidmatan terbaik kepada masyarakat sekali gus mengembalikan semula ekonomi negara seperti sedia kala.

“Bagi mereka yang bekerja dari rumah pula, kita sarankan untuk sentiasa mengekalkan produktiviti malah perlu jadi lebih baik biarpun berdepan pelbagai kekangan termasuk masalah capaian internet,” katanya.


PAS serah kepada pihak berkuasa siasat tuduhan beri wang

PAS menyerahkan sepenuhnya kepada pihak berkuasa untuk menyiasat dakwaan UMNO dan Pakatan Harapan (PH) bahawa parti itu memberi wang kepada pengundi pada Pilihan Raya Umum Ke-15 (PRU-15) lalu.

Naib Presidennya, Datuk Seri Dr Ahmad Samsuri Mokhtar berkata pimpinan politik yang mendakwa PAS memberi wang kepada pengundi disaran membuat laporan bagi memudahkan pihak berkuasa melakukan siasatan.

“Pandangan saya mengenai pelbagai isu berkaitan dengan dakwaan PAS memberi wang kepada pengundi, sama dengan kenyataan beberapa pemimpin termasuk Presiden Tan Sri Abdul Hadi Awang.

“Kita serahkan sepenuhnya kepada pihak berkuasa untuk menyiasat dakwaan berkenaan,” katanya kepada media ketika ditemui selepas merasmikan Majlis Apreasasi Penerima Biasiswa YT – TI Young Talent Scholarship, di Kuala Terengganu, hari ini (25 Januari 2023).

Sebelum ini, perbuatan sedekah ketika kempen pilihan raya menjadi isu apabila Abdul Hadi menyebut bahawa, undang-undang pilihan raya tidak membenarkan calon dan wakil calon memberikan sumbangan kepada pengundi.

“Tetapi jika ada individu atau orang awam yang hendak memberikan sumbangan, terpulang kepada mereka sendiri. Ada pun sumbangan orang awam itu tiada kaitan dengan calon, wakil calon atau PAS sebagai sebuah parti yang bertanding,” katanya.

Susulan kenyataan Abdul Hadi itu, Presiden UMNO Datuk Seri Ahmad Zahid Hamidi yang kini sedang membela diri terhadap 47 pertuduhan jenayah, termasuk rasuah, membidasnya sambil berkata “Kalau dia (PAS) buat dipanggil sedekah, kalau kita (UMNO) buat dipanggil rasuah”.

Bagaimanapun, kenyataan Zahid itu dibidas pula oleh Ketua Pemuda PAS Ahmad Fadhli Shaari, dengan meminta Timbalan Perdana Menteri kerajaan PH-BN itu membeli cermin, untuk melihat diri sendiri dahulu.


MetMalaysia keluar amaran hujan lebat di Pahang

Amaran terbaharu dikeluarkan petang ini Jabatan Meteorologi Malaysia (MetMalaysia) berhubung hujan lebat berterusan tahap bahaya di Pahang.

Dalam amaran terbaharu itu, MetMalaysia memberitahu ia melibatkan deerah di Kuantan, Bera, Rompin dan Pekan.

MetMalaysia dalam kenyataannya, berkata beberapa daerah di dua negeri itu dijangka hujan sangat lebat yang berterusan sehingga esok.

Dalam pada itu, hujan hebat berterusan tahap buruk dijangka berlaku hari ini dan esok di Pahang iaitu Jerantut, Bentong, Temerloh dan Maran; selain di Telupid, Beluran, Sandakan dan Kudat, Sabah serta seluruh Negeri Sembilan dan Melaka.

Seterusnya, MetMalaysia turut mengeluarkan amaran waspada membabitkan Kelantan, Terengganu, Tanah Tinggi Cameron, Lipis dan Raub) dari hari ini hingga Selasa.

Amaran waspada itu membabitkan Tuaran, Ranau dan Kota Belud serta Sandakan (Kinabatangan).

Dalam pada itu, hujan berterusan dijangka berlaku sehingga esok yang membabitkan kawasan Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim di Perak.

Selain itu, hujan berterusan dijangka berlaku hari ini dan esok di Selangor, Kuala Lumpur dan Putrajaya.

Amaran hujan berterusan (bahaya) dikeluarkan apabila terdapat tanda yang menunjukkan hujan atau ribut petir sedang atau dijangka berlaku dengan jumlah hujan melebihi 150 milimeter (mm) dalam tempoh 24 jam.

Amaran hujan berterusan tahap buruk pula dikeluarkan apabila apabila terdapat tanda yang menunjukkan hujan serta ribut petir sedang atau dijangka berlaku dengan jumlah hujan melebihi 60mm dalam tempoh enam jam.

Amaran hujan berterusan (waspada) dikeluarkan apabila apabila terdapat tanda yang menunjukkan hujan serta ribut petir sedang atau dijangka berlaku melebihi tempoh enam jam di sesuatu kawasan terbabit.

Terdahulu, amaran hujan sangat lebat berterusan dikeluarkan bagi Tangkak, Muar, Batu Pahat, Pontian dan Johor Bahru, Johor yang dijangka berlaku sepanjang hari ini.


Covid-19 di Indonesia melonjak semula, 3 kematian akibat Omicron

Jangkitan harian Covid-19 di Indonesia terus meningkat, dengan semalam sahaja sebanyak 8,077 kes baharu dilaporkan – tertinggi sejak 3 September tahun lalu, menurut data rasmi kerajaan.

Angka terbaharu itu menjadikan keseluruhan kumulatif kes positif sejak wabak itu melanda negara keempat paling ramai penduduk di dunia, kepada lebih 4.3 juta, 4,129,305 pesakit telah sembuh, dan 144,261 kes kematian.

Indonesia menyaksikan peningkatan kes baharu sejak 11 Januari disebabkan oleh cuti akhir tahun, ketika pihak berkuasa kesihatan berusaha memerangi penularan varian Omicron yang sangat mudah menjangkiti.

Menteri Kesihatan Budi Gunadi Sadikin berkata jumlah kes Omicron meningkat daripada 222 kes kepada 1,988 dalam tempoh 24 jam lepas.

“Tiga pesakit Omicron warga Indonesia telah meninggal dunia setakat hari ini (semalam),” kata Budi pada sidang akhbar di Jakarta, sambil menambah bahawa 768 pesakit lain telah pulih dan dibenarkan keluar dari hospital atau kemudahan pengasingan.

“Menurut data kami, hanya 5 hingga 6 peratus pesakit Omicron memerlukan oksigen. Kebanyakan pesakit menunjukkan simptom ringan seperti demam, batuk dan hidung berair dan mereka tidak memerlukan rawatan hospital,” katanya.

Lebih daripada 126.4 juta individu atau 60.7 peratus daripada populasi Indonesia yang disasarkan, telah diberi vaksin sepenuhnya sehingga kini.

Menurut Budi salah seorang pesakit Omicronyang meninggal dunia itu tidak mendapatkan vaksin Covid-19.

Beliau juga memaklumkan setakat 26 Januari lalu, jumlah pesakit Omicron di Indonesia mencecah 7,688 orang.

“Omicron telah memasuki Indonesia dan jangkitan tempatan telah berlaku. Sama seperti negara lain, kita perlu menghadapi varian Omicron,” katanya. – Agensi


Selepas diceramah Agong, Anwar boleh ‘tutup buku’ cita-cita tukar kerajaan

Ketua Pembangkang Datuk Seri Anwar Ibrahim kiranya sudah boleh ‘menutup buku’ untuk berhasrat menukar kerajaan baharu selepas diberi ‘ceramah’ mengenai Perlembagaan oleh Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah.

Anwar yang begitu teruja untuk menemui Tuanku akhirnya hampa apabila tiada isu berhubung pembentukan kerajaan baharu dibincangkan sebaliknya beliau pula ditegur oleh Tuanku.

Kenyataan Presiden PKR semasa sidang medianya semalam secara tidak langsung boleh dirumuskan Agong memberitahunya Tuanku perlu mengambil nasihat Perdana Menteri dan bukan sebaliknya.

Anwar pada awalnya berharap dapat mempengaruhi Tuanku kononnya Tan Sri Muhyiddin Yassin kehilangan sokongan majoriti di Parlimen (yang bermaksud kurang dari 111 Ahli Parlimen menyokongnya) dan beliau memiliki majoriti itu (yang bermaksud lebih daripada 111 Ahli Parlimen menyokongnya).

Namun, ia mengulangi peristiwa sama berlaku kepada bekas Perdana Menteri Tun Dr Mahathir pada 2016 (kerana beliau tidak dapat membuktikan mempunyai 1.3 juta tandatangan menyokongnya), (Anwar juga tidak dapat membuktikan memiliki lebih daripada 111 anggota Parlimen menyokongnya).

Sebaliknya yang berlaku apabila Tuanku memberi syarahan kepada Dr Mahathir fungsi Perlembagaan Persekutuan, iaitu: Kebawah Duli Yang Maha Mulia Paduka Seri Baginda Agong mesti menerima nasihat daripada Perdana Menteri.

Hari ini, Anwar Ibrahim juga menerima nasib sama.

Ketika wartawan bertanya kepada Anwar apakah beliau membincangkan topik perubahan pemerintahan dengan Seri Paduka Baginda Agong, Anwar mengesahkan bahawa perkara itu tidak dibangkitkan atau dibincangkan.

Pendek kata, isu Muhyiddin tidak lagi mendapat sokongan majoriti di Parlimen tidak dibangkitkan.

Mengenai isu-isu lain, Tuanku mengatakan mereka perlu mengikut undang-undang dan Perlembagaan Persekutuan di mana Agong mesti mengambil nasihat Perdana Menteri. Jadi, Anwar bolehlah tutup cerita berhubung isu tukar kerajaan.

Penganalisis politik daripada Universiti Kebangsaan Malaysia (UKM) Prof Madya Dr Salawati Mat Basir berkata, dalam mendepani isu ini Agong sendiri tidak mahu menganggu pentadbiran sedia ada.

“Agong mahu melihat kerajaan sedia ada ini melakukan perubahan yang baik, mungkin ada dalam gambaran untuk menukar regim tetapi untuk menukar regim pada masa ini agak kritikal juga.

“Di tambah kita dalam keadaan genting ketika ini, jadi Baginda melihat bagaimana tindakan kerajaan untuk terus relevan meskipun mendapat bantahan,” katanya kepada Agenda Daily.

Katanya lagi, jika berlaku pertukaran kerajaan sekalipun belum tentu negara dapat berubah ke arah yang lebih baik.

“Tidak sesuai menukar kerajaan, banyak perkara yang perlu difikrikan dengan keadaan Covid-19 lagi jadi rakyat cuma mahu tindakan yang lebih kritikal daripada kerajaan,” katanya.

Dalam pada itu Fellow kanan di Institut Hal Ehwal Antarabangsa Singapura, Oh Ei Sun berkata, sekiranya Agong mahukan perubahan pentadbiran sudah semestinya Tuanku menilai dahulu kerusi yang dipegang oleh pimpinan parti politik sebelum sebarang keputusan dibuat.

“Sekiranya Agong (mahukan perubahan), Tuanku boleh melakukannya dengan memanggil pemimpin politik dan menilai berapa banyak kerusi yang mereka kuasai,” katanya dipetik Bernama.

Sementara itu, Penganalisis politik dari Universiti Sains Malaysia (USM), Prof Dr Sivamurugan Pandian berkata, Agong hanya ingin bertemu dengan pimpinan ahli politik hari ini hanya mahu meminta pandangan mereka susulan timbulnya beberapa desakan khususnya daripada blok pembangkang.

“Pertemuan tersebut adalah susulan daripada beberapa pihak yang mahu pihak istana campur tangan dalam beberapa perkara termasuk pembukaan sesi Parlimen, darurat, dan Covid-19,” katanya kepada Agenda Daily.

Jelasnya, beliau tidak melihat kepada desakan kepada pertukaran kerajaan buat masa ini cuma isu sidang Parlimen dibuka menjadi keutamaan yang perlu dipertimbangkan.

“Saya tidak melihat pertukaran kerajaan kerana dalam darurat kerajaan sedia ada akan berfungsi. Keutamaan sekarang adalah membuka semula Parlimen,” katanya lagi.


Gempa 7.3 magnitud gegar Maluku tatkala penduduk diulit mimpi

Satu gempa bumi kuat berukuran 7.3 magnitud menggegarkan wilayah Maluku, Indonesia awal pagi tadi, lapor Agensi Meteorologi, Klimatologi dan Geofizik (BMKG) Indonesia.

Tiada kemalangan jiwa atau kerosakan dilaporkan daripada Agensi Pengurusan Bencana Nasional Indonesia setakat ini.

Gegaran dilaporkan berlaku pada jam 3.25 pagi waktu Jakarta, pada kedalaman 166 kilometer di bawah laut, kira-kira 120 kilometer timur laut bandar Lospalos.

Indonesia sering mengalami gegaran kerana kedudukannya dalam Lingkaran Api Pasifik, lengkok aktiviti seismik yang aktif di mana plat tektonik bertembung, yang terbentang dari Jepun melalui Asia Tenggara dan merentasi lembah Pasifik.

Agensi itu melaporkan gegaran kuat di pulau dan bandar yang lebih dekat dengan pusat gempa. Ia turut merekodkan gegaran susulan berukuran 5.2 magnitud berhampiran pusat gempa.

BMKG tidak mengeluarkan amaran tsunami, tetapi mengingatkan kemungkinan gegaran susulan berhampiran pusat gempa dan meminta penduduk bertenang serta berwaspada.

Pada September 2018, gempa bumi berukuran 7.4 magnitud yang mencetuskan tsunami melanda Kabupaten Donggala di wilayah Sulawesi Tengah, mengorbankan lebih 2,000 penduduk. – Agensi


Ada kes mahkamah boleh tanding PRU bukti standard integriti BN, PH rendah

Tan Sri Muhyiddin Yassin yakin rakyat boleh menilai parti mana yang lebih komited dan rela berkorban semata-mata untuk memastikan Malaysia bebas daripada rasuah dan selamat daripada cengkaman kleptokrasi.

Ini juga katanya, jelas apabila Perikatan Nasional memandang berat isu integriti sehinggakan, bukan sahaja semua calon Pilihan Raya Umum Ke-15 (PRU-15) perlu membuat akujanji antirasuah, malah menjalani tapisan ketat.

Menurut Pengerusi PN itu sekiranya mereka didapati mempunyai kes jenayah, sedang disiasat Suruhanjaya Pencegahan Rasuah Malaysia (SPRM) atau sedang menghadapi pendakwaan di mahkamah atas tuduhan rasuah, maka mereka tidak dibenar menjadi calon.

“Semua 171 calon Perikatan Nasional yang menjadi calon bertanding PRU-15 adalah bersih, sudah ditapis dan boleh menjadi calon,” katanya ketika melancarkan Tawaran PN BEST bertemakan “Prihatin, Bersih dan Stabil: Malaysia Gemilang” yang merangkumi 12 tunjang utama, 30 pendekatan dan 234 tawaran, di Shah Alam, malam tadi (6 November 2022).

Namun, di sebelah pihak lain, kata bekas Perdana Menteri itu standard integriti mereka lebih rendah daripada Perikatan Nasional.

“Barisan Nasional dan Pakatan Harapan yang di sebelah sana mungkin juga mempunyai standard yang lebih rendah daripada Perikatan Nasional dalam isu integriti ini.

“Sebab itu orang yang sedang menghadapi pertuduhan di mahkamah… mempunyai kes atas kesalahan jenayah, rasuah… pun dibenarkan bertanding dalam pilihan raya. Tapi itu masalah mereka… bukan masalah kita,” katanya lagi.

Sehubungan itu, Muhyiddin berkata komitmen Perikatan Nasional ialah untuk mewujudkan sebuah kerajaan yang berintegriti, dan bebas daripada rasuah.

“Perikatan Nasional akan terus mempertahankan prinsip dan amalan pemisahan kuasa yang jelas bagi tiga cabang kuasa negara dan akan melindungi kebebasan badan kehakiman serta menjunjung kedaulatan undang-undang tanpa campur tangan politik selaras dengan Perlembagaan Persekutuan dan prinsip Rukun Negara.

“Jika diberi mandat oleh rakyat Kerajaan Perikatan Nasional akan juga terus melaksanakan Pelan Anti Rasuah Nasional,” katanya.


Ringgit, bursa saham dibuka tinggi

Nilai ringgit meningkat semula untuk dibuka lebih tinggi sedikit berbanding dolar AS hari ini (18 Julai 2022), manakala kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives diniagakan lebih tinggi pada sesi dagangan pagi ini.

Peningkatan semula nilai ringgit itu muncul selepas pelabur mengambil kira kemungkinan kenaikan kadar faedah oleh Jawatankuasa Pasaran Terbuka Persekutuan minggu depan, kata seorang peniaga.

Pada jam 9.08 pagi, mata wang tempatan menambah nilai kepada 4.4440/4490 berbanding dolar AS daripada penutupan Jumaat lepas pada 4.4480/4505, menurut Bernama.

Rakan pengurusan SPI Asset Management Stephen Innes berkata tekanan terhadap mata wang tempatan berkurangan selepas tinjauan Universiti Michigan mendedahkan bahawa jangkaan inflasi pada Julai telah mereda berikutan kadar faedah AS yang lebih rendah pada masa ini.

“Bagaimanapun, saya masih mengambil sikap berhati-hati untuk zon euro dan kemungkinan berlakunya kemelesetan, yang mana ini akan menyokong dolar AS di peringkat global kerana ia adalah wang selamat,” katanya.

Sementara itu, ringgit diniagakan rendah berbanding sekumpulan mata wang utama.

Mata wang tempatan menyusut nilai berbanding dolar Singapura kepada 3.1806/1847 daripada 3.1688/1710 Jumaat lepas dan lemah berbanding yen Jepun menjadi 3.2161/2199 daripada 3.2048/2069 sebelumnya.

Nilai ringgit turut turun berbanding pound Britain kepada 5.2835/2894 daripada 5.2629/2658 pada hari Jumaat dan lebih rendah berbanding euro kepada 4.4867/4917 daripada 4.4662/4687.

Sementara itu, kontrak niaga hadapan FBM KLCI pada Julai 2022 meningkat dua mata kepada 1,419.5, Ogos 2022 dan September 2022 menambah 3.5 mata, masing-masing mencatatkan 1,420.0 dan 1,410.0 manakala Disember 2022 menambah tujuh mata menjadi 1,414.5.

Jumlah dagangan adalah sebanyak 1,261 lot dengan kepentingan terbuka 36,029 kontrak.

Pada 9.50 pagi, penanda aras FBM KLCI naik 0.39 mata lebih kukuh pada 1,418.83 berbanding 1,418.44 pada penutup Jumaat.


Rosmah pernah mengadu masalah disiplin Rizal: Saksi

Bekas Pengarah Bahagian First Lady Of Malaysia (FLOM) Datuk Seri Siti Azizah Sheikh Abod hari ini memberitahu Mahkamah Tinggi di sini bahawa beliau pernah menerima aduan daripada Datin Seri Rosmah Mansor mengenai masalah disiplin Datuk Rizal Mansor.

Siti Azizah, 72, bagaimanapun berkata beliau tidak pernah mengambil tindakan ke atas Rizal sebaliknya menasihatinya supaya menjaga disiplin bersesuaian dengan tugas sebagai pegawai media di Pejabat Perdana Menteri ketika itu.

“Kita orang dewasa, jadi bila kita tidak berdisiplin saya nasihatkan dia (Rizal). Kita bekerja di pejabat pegawai tertinggi kerajaan dalam negara dan disiplin diri amat penting,” katanya.

Beliau berkata demikian ketika disoal balas oleh Timbalan Pendakwa Raya Kanan Datuk Seri Gopal Sri Ram pada prosiding membela diri Rosmah terhadap tiga pertuduhan rasuah membabitkan projek hibrid solar bernilai RM1.25 bilion untuk 369 sekolah luar bandar di Sarawak.

Beliau berkata Rizal sering bertindak tanpa merujuk kepada ketuanya iaitu Setiausaha Akhbar Perdana Menteri ketika itu, Datuk Seri Tengku Sharifuddin Tengku Ahmad, dan jarang berada di pejabat di Putrajaya selain tidak mahir menulis teks ucapan.

Saksi pembelaan kedua itu berkata selaku pegawai media, tugas Rizal adalah untuk mempertahankan Rosmah namun beliau tidak boleh bekerja sendirian kerana kenyataan media berbaur politik mesti mendapat kelulusan daripada Tengku Sharifuddin supaya tidak bercanggah antara satu sama lain.

Menjawab soalan Sri Ram, Siti Azizah berkata Rizal dinaikkan pangkat beberapa kali meskipun mempunyai masalah disiplin susulan sistem kenaikan yang membolehkan beliau naik secara automatik.

Sri Ram: Kontrak Rizal dilanjutkan sebanyak enam kali, beliau juga dinaikkan pangkat sebanyak dua kali iaitu daripada N48 kepada N52 dan turut dianugerah gelaran ‘datuk.’

Siti Azizah: Saya tahu mengenai gelaran ‘datuk’ apabila membacanya di surat khabar.

Sri Ram kemudian menyoal sama ada Rizal adalah “seorang pekerja yang tidak berguna” dan Siti Azizah berkata beliau tidak bersetuju dengan klasifikasi itu.

“Saya tidak nafikan Rizal membuat kerjanya sebagai pegawai media serta mewujudkan hubungan yang baik dengan pihak media sesuai dengan latar belakangnya sebagai bekas petugas di agensi media tempatan.

“Namun beliau tidak boleh menulis teks ucapan walaupun beberapa kali saya minta dia cuba menulisnya. Saya akui bukan semua orang boleh menulis teks ucapan. Adakala saya tulis sendiri atau bagi orang lain tulis,” kata saksi terakhir pembelaan itu.

Rosmah pada mulanya dibicarakan bersama dengan Rizal yang berdepan empat pertuduhan meminta dan menerima rasuah bagi pihak isteri bekas Perdana Menteri Datuk Seri Najib Tun Razak itu berhubung projek terbabit.

Bagaimanapun pada 8 Januari 2020, mahkamah membebaskan Rizal selepas pendakwaan menarik balik semua pertuduhan terhadapnya dan beliau kemudian menjadi saksi pendakwaan.

Hakim Mohamed Zaini Mazlan menetapkan 5 April untuk hujahan kedua-dua pihak selepas pembelaan menutup kesnya hari ini.

Pada 18 Februari lepas, Rosmah, 70, diperintah membela diri atas tiga pertuduhan rasuah selepas mahkamah mendapati pendakwaan berjaya membuktikan kes prima facie terhadapnya.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin melalui Rizal, sebagai ganjaran membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi sekolah luar bandar di Sarawak secara rundingan terus daripada Kementerian Pendidikan.


Semua Menteri bercuti di luar negara diarah pulang segera: Ismail Sabri

Semua Menteri Kabinet diarahkan pulang segera ke tanahair dan membatalkan percutian mereka jika berada di luar negara, kata Datuk Seri Ismail Sabri Yaakob.

Arahan tersebut diberikan Perdana Menteri (PM) supaya semua Menteri dalam pentadbirannya dapat membantu rakyat yang sedang berdepan bencana banjir besar melanda negara dan sudah mengakibatkan banyak kematian ketika ini.

“Saya sudah arahkan semua menteri yang rancang percutian masing-masing untuk batalkan percutian mereka, mereka yang berada di luar negara yang boleh balik, balik segera.

“Supaya kita boleh bersama rakyat yang sedang kesusahan ini,” katanya dipetik laporan media hari ini.

Gesaan Ismail Sabri itu tampil selepas kematian mangsa akibat banjir yang memusnahkan bandar-bandar utama di Lembah Klang dan negeri-negeri lain mencecah 41 orang.

Jumlah korban itu mengatasi mangsa banjir yang berlaku pada 2014 yang menyebabkan kira-kira 200,000 orang kehilangan tempat tinggal.

Pemimpin politik sama ada Ahli Parlimen dan Ahli Dewan Undangan Negeri (ADUN) menerima kecaman awam susulan kegagalan menggerakkan usaha pemindahan dan menyelamat di Selangor yang paling terjejas akibat banjir yang berlaku.

Hujan lebat sejak hujung minggu lalu menyebabkan sebahagian besar Shah Alam, Klang, dan Hulu Langat ditenggelami air.

Jabatan Meteorologi Malaysia (MetMalaysia) turut mengeluarkan ramalan luruan monsun bakal berlaku selepas perayaan Krismas di mana ia boleh menyebabkan hujan berterusan di timur Johor, timur Sabah dan barat Sarawak dalam tempoh 28 hingga 30 Disember ini.

Luruan monsun pada 27 hingga 30 Disember itu adalah angin sejuk dari Siberia yang menyebabkan angin kencang dan laut bergelora di Laut China Selatan.

MetMalaysia turut memaklumkan angin kencang dan laut bergelora diramal di perairan Laut China Selatan itu turut termasuk kawasan perairan pantai timur semenanjung pada 26 hingga 30 Disember.

“Orang awam yang merancang perjalanan ke kawasan berkenaan dinasihatkan sentiasa berwaspada dan peka dengan maklumat terkini.”


WHO sahkan varian Omicron lebih cepat merebak, vaksin kurang berkesan

Pertubuhan Kesihatan Sedunia (WHO) mengesahkan hasil kajian awal melibatkan varian baharu Covid-19, Omicron mendapati ia lebih mudah merebak dan vaksin kurang berkesan dalam melawannya tetapi gejala pesakit yang dijangkiti kurang teruk.

Kajian mendapati Omicron lebih mudah dijangkiti berbanding varian Delta yang pertama kali dikenal pasti di India awal tahun ini bertanggungjawab untuk kebanyakan jangkitan koronavirus di dunia.

Namun, penemuan Omicron di Afrika Selatan yang mempunyai sejumlah besar mutasi bulan lalu mendorong negara di seluruh dunia untuk mengenakan sekatan perjalanan ke atas negara di Afrika Selatan dan memperkenalkan semula sekatan domestik untuk memperlahankan penyebarannya.

WHO berkata, Omicron merebak ke 63 negara setakat 9 Disember lalu.

Penularan yang lebih pantas dicatatkan di Afrika Selatan di mana Delta kurang berleluasa dan di Britain di mana Delta adalah virus yang dominan.

Namun, ia menekankan kekurangan data bermakna ia tidak dapat menyatakan sama ada kadar penularan Omicron adalah kerana ia kurang terdedah kepada tindak balas imun, kebolehjangkitan lebih tinggi atau gabungan kedua-duanya.

Bukti awal menunjukkan Omicron menyebabkan ‘pengurangan dalam keberkesanan vaksin terhadap jangkitan dan penularan’,” kata WHO dalam taklimat teknikal kelmarin.

Jangkitan Omicron setakat ini menyebabkan gejala ringan atau kes tanpa gejala, tetapi WHO berkata, data itu tidak mencukupi untuk menentukan tahap keseriusan klinikal varian itu.

Amerika Syarikat (AS) kini mencecah 800,000 kematian berkaitan COVID-19, ketika negara bersiap sedia menghadapi potensi lonjakan jangkitan berikutan lebih banyak masa yang dihabiskan dalam rumah dengan cuaca yang lebih sejuk dan varian Omicron yang sangat mudah berjangkit.


Ini bukan tempoh bulan madu, titah Sultan Johor

Sultan Johor Sultan Ibrahim Sultan Iskandar mengingatkan barisan Ahli Majlis Mesyuarat Kerajaan Negeri (Exco) bahawa tugas mereka sudah pun bermula dari saat mengangkat sumpah jawatan pada hari ini, 26 Mac 2022.

Baginda menegaskan Ahli Exco perlu kekal fokus dalam melaksanakan janji-janji atau ikhtiar yang telah dibuat dalam kempen pilihan raya mengikut portfolio masing-masing, dan sentiasa bertanggungjawab, jujur dan amanah.

“Jalankan tanggungjawab dengan penuh amanah. Tugas anda sudah pun bermula dari saat ini. Kepentingan negeri dan rakyat mesti diutamakan. Bekerjasamalah dengan semua pihak.

“Jangan lupa anda juga adalah wakil rakyat di kawasan masing-masing. Rajin-rajinlah balik dan bertemu mereka, bukan hanya muncul masa kempen atau terlalu selesa di pejabat sahaja. Ini bukan lagi masa ‘berbulan madu’.

“Masa kempen kamu telah berjanji kepada mereka, sekarang inilah masa untuk tunaikan sebaiknya, bekerja dengan penuh dedikasi. Saya akan sentiasa memantau prestasi semua Exco-Exco.

“Semua Exco sudah diberikan portfolio masing-masing. Jalankan tugas anda dengan sebaiknya jika tidak mahu diganti oleh calon lain,” titah baginda.

Terdahulu baginda menerima menghadap dan menyaksikan istiadat mengangkat sumpah jawatan 10 Ahli Exco Negeri di Balai Mengadap, Istana Bukit Serene.

Hadir sama, Tunku Mahkota Johor Mejar Jeneral Tunku Ismail Ibni Sultan Ibrahim.

Ahli Majlis Mesyuarat Kerajaan Negeri Johor yang mengangkat sumpah ialah Datuk Zahari Sarip (Buloh Kasap); Datuk Mohd Jafni Md Shukor (Bukit Permai); K. Raven Kumar (Tenggaroh); Khairin Nisa Ismail (Serom); Mohd Hairi Mad Shah (Larkin) dan Mohd Fared Mohd Khalid (Semerah).

Turut mengangkat sumpah Ling Tian Soon (Yong Peng), Lee Ting Han (Paloh), Mohamad Fazli Mohamad Salleh (Bukit Pasir) dan Norliza Noh (Johor Lama).

Datuk Onn Hafiz Ghazi yang juga ADUN Machap mengangkat sumpah sebagai Menteri Besar Johor Ke-19 pada 15 Mac lalu.

Lima daripada Ahli Exco terbabit berusia di bawah 40 tahun.

Berikut adalah senarai Ahli Exco dan portfolio masing-masing:

1. Datuk Onn Hafiz Ghazi (N26 Machap) 44 Tahun

2. Datuk Zahari Sarip (N01 Buloh Kasap) 55 Tahun

3. Datuk Mohd Jafni Md Shukor (N50 Bukit Permai) 50 Tahun

4. Raven Kumar a/l Krishnasamy (N33 Tenggaroh) 40 Tahun

5. Khairin-nisa Ismail (N11 Serom) 58 Tahun

6. Mohd Hairi Mad Shah (N44 Larkin) 37 Tahun

7. Mohd Fared Mohd Khalid (N17 Semerah) 43 Tahun

8. YB Ling Tian Soon (N19 Yong Peng) 38 Tahun

9. Lee Ting Han (N30 Paloh) 31 Tahun

10. Mohamad Fazli Mohamad Salleh (N08 Bukit Pasir) 36 Tahun.

11. Norliza Noh (N37 Johor Lama) 39 Tahun


Tapisan politik: Telegram tetap tidak mahu terlibat

Telegram tetap bertegas dengan pendiriannya untuk tidak terlibat dalam ‘sebarang bentuk penapisan politik’ sekali gus menolak kerjasama dengan Kementerian Komunikasi dan Digital (KKD).

Jurucakapnya, Remi Vaughn berkata pihaknya sudah pun memainkan peranan mengawal selia isi kandungan yang memudaratkan di platformnya, termasuk berhubung penjualan bahan haram dan pornografi.

“Namun Telegram tidak akan terlibat dalam sebarang bentuk penapisan politik,” kata Vaughn seperti dilaporkan New Straits Times.

Semalam, Menteri KKD, Fahmi Fadzil mendedahkan Telegram masih gagal untuk bertemu dan bekerjasama dengan pihak berkuasa negara walaupun sudah beberapa kali dipanggil oleh KKD, tahun ini.

Kata Fahmi, Telegram mungkin berdepan tindakan jika terus tidak bekerjasama dengan kementeriannya dan Suruhanjaya Komunikasi dan Multimedia Malaysia (SKMM) akan meneliti perkara itu bagi mengetahui tindakan seterusnya.

Sementara itu, Remi dalam laporan itu berkata moderator platformnya memantau segmen awam di aplikasi mesej itu secara proaktif.

Katanya, aduan pengguna yang diterima melalui aplikasi dan e-mel aduan – [email protected] juga dipantau dengan teliti agar kandungan yang melanggar terma perkhidmatannya dapat dibuang.


RM77.3 bilion subsidi membazir: Shafie Apdal

Presiden Parti Warisan Sabah (Warisan) Datuk Seri Mohd Shafie Apdal hari ini berkata RM77.3 bilion untuk ‘subsidi’, dengan sebahagian besarnya diperuntukkan bagi tenaga yang akan memberi manfaat kepada kumpulan berpendapatan tinggi, adalah tidak bijak dan membazir.

Bekas Ketua Menteri Sabah itu berkata subsidi bagi tahun ini adalah lebih tinggi daripada keseluruhan perbelanjaan pembangunan negara sebanyak RM76.6 bilion.

“Sebaliknya, kita hanya membelanjakan 10 peratus daripada itu untuk perbelanjaan pembangunan untuk kesihatan dan pendidikan, yang pada jangka panjang akan memberi manfaat.

“Ke mana hala tuju negara? Masalah ekonomi di negara ini semakin teruk dan membelanjakan wang untuk subsidi yang lebih daripada perbelanjaan pembangunan tidak akan memperbaiki keadaan.

“Rakyat memerlukan bantuan, tetapi pemberian subsidi adalah sekejap dan oleh itu tidak mampan. Apa yang berlaku selepas wang untuk subsidi habis?” katanya dalam satu kenyataan.

Memetik laporan NST, Ahli Parlimen Semporna itu juga meminta kerajaan menjelaskan kepada rakyat bagaimana subsidi itu akan dibiayai dan apakah kesannya terhadap hutang dan defisit kerajaan.

Beliau mencadangkan agar subsidi itu diperuntukkan semula dan dirombak untuk menyasarkan secara khusus isi rumah yang layak.

Shafie juga menggesa kerajaan mengkaji semula Kabinetnya yang membosankan dan syarikat berkaitan kerajaan (GLC) yang terlebih gaji, memetik kenaikan 60 peratus elaun yang diberikan kepada pengerusi FGV Bhd.

“Saya mencadangkan bukan sahaja pemotongan 25 peratus gaji dan elaun mereka, tetapi bilangan menteri dan timbalan menteri dikurangkan separuh,” katanya.

Shafie menambah bahawa bonus dan faedah lain untuk pengurusan tertinggi dan lembaga pengarah GLC harus ditangguhkan buat masa ini.

Sebaliknya, beliau berkata tumpuan harus diberikan kepada keselamatan makanan untuk mengurangkan tekanan ke atas import dan harga; menambah baik dan memperluaskan sistem pengangkutan awam, terutamanya di kawasan luar bandar; serta cukai yang adil.

Kerajaan harus melihat pengurusan ekonomi negara yang lebih mampan dan mantap, kata Shafie.


Jawatan khas siasat kematian Adib berita gembira buat negara, kata bapa

Keputusan kerajaan mewujudkan jawatankuasa khas bagi memastikan siasatan menyeluruh dan telus berhubung kes kematian anggota bomba Allahyarham Muhammad Adib Mohd Kassim adalah berita gembira yang dinanti-nantikan seluruh rakyat Malaysia.

Bapa Muhammad Adib, Mohd Kassim Abdul Hamid, 65, berkata penubuhan jawatankuasa itu disifatkannya memberi sinar baru kepada keluarganya sejak sekian lama menantikan pembelaan bagi kematian anaknya itu.

“Ini menunjukkan kerajaan sudah mula mengambil berat dengan apa yang berlaku terhadap arwah. Perkara ini juga merupakan berita gembira buat seluruh negara kerana mereka juga tidak pernah putus berdoa untuk arwah dan keluarga saya.

“Tapi, apa yang saya harap ialah bila sudah tubuh jawatankuasa itu mereka yang terlibat perlulah bersungguh-sungguh, takut nanti senyap pula,” katanya dalam laporan Bernama hari ini.

Mohd Kassim juga berkata, penubuhan jawatankuasa khas tersebut memang ditunggu-tunggu sejak dulu lagi dan semestinya memberi sedikit kelegaan kepada keluarganya yang sentiasa merindukan arwah Muhammad Adib.

Terdahulu Perdana Menteri Datuk Seri Ismail Sabri Yaakob berkata mesyuarat Jemaah Menteri semalam memutuskan untuk mewujudkan satu jawatankuasa khas bagi memastikan siasatan menyeluruh, telus dan pembelaan sewajarnya dapat dijalankan dalam kes kematian Muhammad Adib.

Beliau berkata jawatankuasa itu akan dipengerusikan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dan turut dianggotai Menteri Dalam Negeri Datuk Seri Hamzah Zainudin, Menteri Perumahan dan Kerajaan Tempatan Datuk Seri Reezal Merican Naina Merican serta Peguam Negara Tan Sri Idrus Harun.

Muhammad Adib yang merupakan anggota Unit Bantuan Perkhidmatan Kecemasan (EMRS) Balai Bomba dan Penyelamat (BBP) Subang Jaya mengalami kecederaan parah ketika berada di lokasi kejadian rusuhan di luar Kuil Sri Maha Mariamman, USJ 25, Subang Jaya pada 27 Nov 2018.

Muhammad Adib meninggal dunia pada 17 Dis 2018 selepas 21 hari bertarung nyawa di Institut Jantung Negara (IJN).

Pada 27 Sept 2019, Mahkamah Koroner memutuskan kematian Muhammad Adib adalah perbuatan jenayah dilakukan lebih dua individu tidak dikenali.


Keputusan palsukan dokumen Peter Anthony diketahui esok

Bekas Menteri Pembangunan Infrastruktur Sabah Datuk Peter Anthony akan mengetahui nasibnya esok, sama ada dilepaskan atau disabitkan atas pertuduhan memalsukan surat berhubung kontrak kerja penyelenggaraan dan perkhidmatan Sistem Mekanikal dan Elektrik (M&E) di Universiti Malaysia Sabah (UMS).

Hakim Mahkamah Sesyen Azura Alwi dijangka membacakan keputusan di akhir kes pembelaan pada 9 pagi, lapor Bernama.

Pada 18 Feb lepas, pihak pembelaan menutup kes selepas mengemukakan tiga saksi dengan Peter sebagai saksi pembelaan pertama pada prosiding yang bermula 9 Feb lepas.

Dua saksi lain ialah pembantu peribadi Peter, Imy Christopher, 36, dan pengurus forensik digital di Siaga Informatics Sdn Bhd, Nurul Aiman Azmail, 34.

Pada peringkat pendakwaan pula, 15 saksi termasuk bekas Perdana Menteri Datuk Seri Najib Tun Razak, bekas Ketua Setiausaha Perbendaharaan Tan Sri Dr Mohd Irwan Serigar Abdullah dan bekas Ketua Hakim Negara Tun Zaki Azmi yang merupakan Pengerusi Lembaga Pengarah di UMS (bagi tempoh 3 April 2013 hingga 31 Julai 2018), memberi keterangan pada perbicaraan yang bermula pada 5 April 2021.

Pada 14 Dis 2021, mahkamah memerintahkan Peter, 51, membela diri selepas mendapati pihak pendakwaan berjaya membuktikan kes prima facie terhadapnya di akhir kes pendakwaan.

Mengikut pertuduhan, Peter sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014 iaitu memasukkan pernyataan palsu dengan niat digunakan untuk tujuan menipu.

Perbuatan itu didakwa dilakukan di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.

Pertuduhan mengikut Seksyen 468 Kanun Keseksaan yang memperuntukkan hukuman penjara maksimum tujuh tahun dan denda, jika sabit kesalahan.

Pendakwaan dikendalikan Timbalan Pendakwa Raya Datuk Wan Shaharuddin Wan Ladin bersama Haresh Prakash Somiah dan Francine Cheryl Rajendram manakala peguam S. Devanandan mewakili Peter.


Macau Scam: ‘Sarjan Farah’ tipu arkitek RM121,000

Seorang arkitek sebuah syarikat swasta di Kucing kerugian RM121,000 setelah diperdaya satu sindiket Macau Scam yang kononnya dapat menyelesaikan satu kes jenayah kewangan melibatkannya.

Pesuruhjaya Polis Sarawak Datuk Mohd Azman Ahmad Sapri hari ini berkata lelaki berumur 35 tahun itu, membuat laporan polis semalam di sini setelah menyedari dirinya ditipu sindiket itu yang menghubunginya bermula 1 Mac lepas, lapor Bernama.

“Mangsa telah menerima panggilan telefon dari seorang lelaki memperkenalkan dirinya sebagai Mohd Rizuan dari Mahkamah Langkawi pada 1 Mac, mengatakan mangsa telibat dalam satu kes pengubahan wang,” katanya dalam satu kenyataan.

Setelah mangsa menafikan penglibatannya, panggilan itu disambungkan kepada seorang lagi suspek yang mendakwa dirinya Sarjan Farah dari Balai Polis Langkawi dan akan membantu mangsa membuat laporan penafian dengan syarat, mangsa membuat pembayaran untuk audit dan siasatan.

“Mangsa kemudian dihubungi beberapa individu melalui telefon bagi mengarahkannya membuat bayaran itu. Mangsa melakukan 11 transaksi wang keseluruhannya berjumlah RM121,000 ke empat akaun bank atas nama individu yang berlainan di antara 1 Mac dan 12 April,” kata Mohd Azman.

Menurutnya mangsa hanya menyedari dirinya ditipu setelah nombor-nombor telefon yang digunakan suspek-suspek itu tidak dapat dihubungi selepas beliau membuat pembayaran berkenaan.


Bubar Parlimen baharu terbatal MoU dengan kerajaan: Anwar

Datuk Seri Anwar Ibrahim mengakui memorandum persefahaman (MoU) secara automatik akan terbatal sekiranya Parlimen dibubarkan bagi memberi laluan pilihan raya umum ke-15 (PRU-15) diadakan.

Ketua Pembangkang itu berkata hanya dengan pembubaran Parlimen akan dapat membatalkan MoU antara Pakatan Harapan (PH) dengan kerajaan, bagaimanapun beliau berkata blok pembangkang sudah bersedia untuk berentap dengan UMNO-Barisan Nasional (BN) di pentas pilihan raya.

“Seperti yang telah dijelaskan, memorandum persefahaman (MoU) terbatal apabila ada pilihan raya. Kalau ada pilihan raya, kami bersedia pada bila-bila masa.

“Tetapi keutamaan kerajaan adalah ekonomi sekarang ini, rakyat terbeban, tanggungjawab kerajaan untuk mengendalikan ekonomi dengan baik, supaya dapat ringankan beban rakyat,” katanya dipetik laporan Utusan Malaysia.

Anwar terdahulu merasmikan Medan Selera Huat Huat Dataran Segar di Lukut, Port Dickson hari ini.

Sebelum ini, Ahli Jawatankuasa Rundingan dan Pelaksana MoU Transformasi Dan Kestabilan Politik Di Antara Kerajaan Persekutuan Dan PH, Tan Sri Annuar Musa berkata, MoU tersebut kekal berkuat kuasa sehingga Parlimen dibubarkan.

Bagaimanapun, kekeliruan timbul kerana ada satu klausa dalam MoU itu yang menyatakan kerajaan tidak akan mengusulkan pembubaran Parlimen sebelum 31 Julai.

Kata beliau, sekiranya selepas berakhir Julai ini terdapat klausa untuk Parlimen dibubarkan, ia terpulang kepada Perdana Menteri dan kerajaan.

Anwar yang juga Pengerusi PH sementara itu berkata, selepas Rang Undang-Undang (RUU) Antilompat Parti diluluskan di Dewan Rakyat baru-baru ini, PH akan terus mendesak untuk kerajaan memberikan keutamaan dalam beberapa isu lain sebelum Parlimen dibubarkan termasuk berkaitan transformasi pentadbiran.

MoU Transformasi Dan Kestabilan Politik tersebut mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Terdahulu, Perdana Menteri Datuk Seri Ismail Sabri Yaakob berkata akan akur dengan pendirian partinya untuk tidak meneruskan MoU 2.0 dengan pembangkang.


68 peratus populasi dewasa lengkap suntikan vaksin

Sebanyak 68 peratus atau 15,926,601 individu daripada populasi dewasa di negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).

JKJAV menerusi perkongsian infografik di laman Twitter rasminya hari ini, memaklumkan 36,431,562 dos vaksin Covid-19 diberikan menerusi Program Imunisasi Covid-19 Kebangsaan (PICK), termasuk vaksin dos tunggal dan dua dos.

Menurut JKJAV, 20,543,016 individu di negara ini menerima sekurang-kurangnya satu dos termasuk penerima vaksin dos tunggal CanSino.

Sementara itu, vaksinasi harian semalam merekodkan 289,958 dos dengan 136,177 daripadanya merupakan dos pertama daripada vaksin dua dos manakala 153,841 adalah dos lengkap.

PICK dilancar pada 24 Feb lepas bagi memberi vaksinasi untuk membendung pandemik Covid-19 di seluruh negara.


Harga minyak global jatuh bawah AS$84 setong sejak 14 Jan

Harga minyak global merosot lebih satu peratus, dengan minyak mentah Brent jatuh di bawah US$84 setong buat kali pertama sejak 14 Januari, lapor Xinhua berdasarkan data dagangan pada Isnin.

Sehingga 06:13 GMT, harga niaga hadapan Disember untuk minyak mentah Brent diniagakan turun sebanyak 1.22 peratus pada US$83.99 setong, menurut laporan Bernama.

Sementara itu, niaga hadapan November untuk WTI susut 1.22 peratus dan didagangkan pada US$77.78.


Hadi ulangi bukan Melayu Islam penyumbang rasuah terbesar

Presiden PAS, Tan Sri Abdul Hadi Awang mengingatkan pihak tertentu supaya tidak membangkitkan isu sensitif sehingga Peristiwa 13 Mei 1969 atau himpunan jutaan umat menentang Konvensyen Antarabangsa Mengenai Penghapusan Segala Bentuk Diskriminasi Kaum (ICERD), berulang.

Sebaliknya, beliau mengingatkan mereka supaya mengubah fikiran yang sesat agar kembali kepada landasan yang betul dengan istiqamah dan aman.

Sehubungan itu, beliau menggesa semua pihak menolak kumpulan ekstrem, liberal, komunis, oportunis, Muslim yang hanyut pegangan agamanya tanpa istiqamah, bangsa yang tidak berfitrah, dan lain-lain, yang berada di luar tabii manusia ciptaan Allah SWT.

“Orang Melayu Islam yang fanatik Melayunya seperti Tun Dr Mahathir Mohamad tidak sama dengan bukan Melayu dan bukan Islam seperti veteran DAP, Lim Kit Siang yang katanya tidak fanatik kaum dan bangsa, tetapi hakikatnya tidak boleh menghapuskan fitrahnya yang tetap sayang akan bangsa dan keluarga tanpa kawalan aqidah.

“Kita tidak terlepas pandang betapa bukan Melayu dan bukan Islam yang menguasai ekonomi menjadi penyumbang rasuah yang terbesar jumlah dan harganya.

“Sehinggakan, semua peringkat daripada rakyat Melayu Islam, sama ada pemimpin, raja, rakyat, mahupun parti kerajaan menjadi mangsa wabaknya,” katanya dalam Minda Presiden PAS, hari ini (23 Mac 2023).

Ahli Parlimen Marang itu berkata keadaan ini sehingga menjadikan diri lebih parah daripada kacang lupakan kulit, dengan meletakkan kepentingan pangkat dan harta lebih daripada agama, bangsa, dan negara bersama Islam.

Abdul Hadi berkata banyak lagi dalil kaum Melayu dan Bumiputera dihimpit sehingga kehilangan tanah dan kawasan, selain ketinggalan dalam pendidikan dan pelajaran akibat penyusunan masyarakat warisan penjajah terhadap umat Islam.

“Walaupun saya berlainan kolam dengan Tun Mahathir, tetapi sama airnya dan hanya berbeza suhu kepanasan. Tidak sama dengan kolam yang direnangi oleh Lim Kit Siang, Anwar Ibrahim, pemimpin UMNO yang bersamanya, dan mereka yang dinamakan cendekiawan Melayu yang berendam bersama juga,” katanya.

Timbalan Pengerusi Perikatan Nasional (PN) itu berkata ketika PAS menjadi pembangkang yang tegar, parti itu tidak lupa peranan Dr Mahathir yang menyelamatkan negara ketika krisis ekonomi daripada diheret oleh Menteri Kewangan – yang dinobatkan paling hebat di Asia – masuk ke dalam mulut buaya, Tabung Kewangan Antarabangsa (IMF) dan beberapa peristiwa lain.

“Selamatkanlah negara bersama konsep wasatiyyah bagi menangani masyarakat majmuk yang aman dan sejahtera, bersama politik matang dan sejahtera serta membawa konsep Islam adil walaupun majmuk pelbagai agama, bangsa, dan taraf hidup,” katanya.


PN akan guna model pulihkan Felda untuk bela nasib penoreh getah

Selepas berjaya menghapuskan hutang peneroka Felda sebanyak RM8.3 bilion sebelum ini bagi meringankan beban ditanggung, Perikatan Nasional (PN) menawarkan janji untuk membantu penoreh getah yang terjejas.

Pengerusi PN, Tan Sri Muhyiddin Yassin berkata komitmen untuk membantu penoreh getah khususnya di luar bandar adalah fokus utama gabungan tersebut selepas kejayaan memulihkan peneroka Felda sebelum ini dapat dilaksanakan walaupun untuk tempoh yang singkat menjadi kerajaan.

“Lihat proses pemulihan Felda, itu satu contoh saja. Penduduk kat sini (Pendang) ramai penoreh getah.

“Baca dalam hal yang berkaitan dengan soal penoreh getah, apa dia? Saya nak baca sini, ini komitmen kerajaan Perikatan Nasional, meningkatkan harga lantai getah pada kadar yang berpatutan dan akan disemak secara berkala untuk menjaga kebajikan penoreh getah,” katanya semasa program Tawaran PNBEST di Pendang malam tadi.

Menurut Muhyiddin yang juga Pengerusi Majlis Pemulihan Negara (MPN) itu, kejatuhan harga getah sememangnya memberi kesan yang besar kepada penoreh sehingga menyebabkan mereka menjadi lebih miskin apabila terpaksa berdepan dengan situasi tersebut.

“Harga getah sudah jatuh dan sebab itu penoreh getah kita berhadapan dengan pendapatan yang merosot mungkin sebahagian besar pun mereka ini sudah pun miskin.

“Tetapi sudah jadi miskin, tegar ataupun papa kedana. Ada pendapatan tapi tak memadai,” katanya lagi.

Jelasnya lagi, langkah meletakkan harga lantai yang dianggap munasabah akan dapat mengelakkan penoreh getah mampu berdepan dengan cabaran walaupun sekiranya harga getah dunia jatuh merudum sekalipun.

“Sekiranya Perikatan Nasional menang maka kita akan letakkan paras lantai yang lebih tinggi kalau harga dunia jatuh ke mana pun kerajaan akan letakkan harga lantai yang munasabah.

“Supaya pendapatan para penoreh getah tidak akan merudum jatuh disebabkan oleh kadar harga getah antarabangsa sudah menurun,” terangnya lagi.

Untuk rekod, semasa Muhyiddin menjadi Perdana Menteri, langkah drastik yang ditunaikan kepada peneroka adalah dengan menghapuskan hutang mereka yang dianggarkan bernilai RM8.3 bilion bagi meringankan bebanan hutang yang selama ini terpaksa ditanggung mereka ekoran perancangan haru-biru kerajaan Barisan Nasional (BN).


Jika diburukkan UMNO tuding Bersatu, kenapa musuh lain tidak?

Pemerhati politik menyifatkan dua hal iaitu permusuhan dan hubungan intim menjadi penyebab utama UMNO sering menghalakan serangan terhadap Bersatu jika ada isu yang didakwa tindak benar atau memfitnah mereka.

Mengambil contoh penyebaran poster Jajaran Harapan dan pengedaran surat palsu pemecatan Datuk Seri Hishammuddin Hussein, pemerhati politik juga berpendapat UMNO tidak boleh menuduh Bersatu menjadi dalang di sebalik kedua-dua isu itu.

“Boleh jadi ia dilakukan oleh ‘musuh-musuh’ politik UMNO yang lain, kerana hanya mahu melihat Bersatu-UMNO terus bercakaran.

“Boleh jadi juga dilakukan oleh mana-mana mereka (parti lain) tapi jari UMNO lebih sangsi kepada Bersatu,” kata penganalisis politik dari Universiti Kebangsaan Malaysia (UKM), Prof Madya Dr Salawati Mat Basir.

Bercakap kepada Agenda Daily beliau berkata kemungkinan tuduhan ke atas Bersatu itu disebabkan isu pengkhianatan, lompat parti, dan dakwaan curi ahli.

“Jadi ini semua sebab permusuhan terus berlarutan,” katanya.

Katanya, UMNO seringkali mengaitkan apa yang terjadi disebabkan oleh Bersatu berkemungkinan berpunca daripada ‘perseteruan’ lama mereka.

“Ini kerana perseteruan UMNO dan Bersatu bukan rahsia lagi. Jadi jika apa-apa yang dilihat memburukkan UMNO, maka yang lebih disyaki dilakukan oleh Bersatu,” katanya.

Sementara itu, Penganalisis politik Universiti Malaya (UM), Prof Madya Dr Awang Azman Awang Pawi berkata UMNO menghalakan serangan ke arah Bersatu berdasarkan hubungan rapat Hishamuddin dengan Datuk Seri Mohamed Azmin Ali dan Datuk Seri Hamzah Zainuddin.

“Jadi hubungan intim Hishamuddin dengan Bersatu dilihat lebih mesra berbanding hubungan dengan pimpinan UMNO lain. Maka ia menimbulkan kecurigaan dalam kalangan ahli UMNO sendiri,” katanya.

Jelasnya, dalam konteks ini khususnya apabila Yang di-Pertuan Agong memanggil ketua-ketua parti untuk menghadap mengenai situasi Covid-19 dan ekonomi negara, maka timbul pelbagai persepsi, interpretasi malah propaganda dalam kalangan pengikut pimpinan parti masing-masing.

“Ia mungkin dilakukan oleh musuh politik atau dilakukan untuk uji pasaran politik dari segi reaksi dan penerimaaan rakyat.

“Maka masing-masing pengikut saling menuduh dan bersaing dari segi untuk memenangi naratif politik yang hendak dibawa dan dipengaruhi,” katanya.

Terdahulu, UMNO menafikan memecat Hishammuddin selepas tular sekeping surat yang didakwa melucutkan keahlian Ketua UMNO Bahagian Sembrong itu dalam media sosial.

Dalam satu kenyataan Setiausaha Kerja UMNO, Datuk Mohd Sumali Reduan berkata surat yang tular tersebut palsu dan disebarkan untuk tujuan memfitnah pimpinan parti itu.

Pada masa sama Ketua Pemuda UMNO, Datuk Asyraf Wajdi Dasuki mendakwa poster Jajaran Harapan yang menampilkan Presiden UMNO, Datuk Seri Ahmad Zahid Hamidi bersama-sama dengan pemimpin Pakatan Harapan disebarkan penyokong Bersatu.


Arab Saudi catat 5,477 kes baharu Covid-19

Arab Saudi mengesahkan 5,477 jangkitan baharu Covid-19 dalam tempoh 24 jam semalam, dengan tiga pusat tumpuan utama umat Islam seluruh dunia – Jeddah, Makkah dan Madinah – merekodkan 1,769 kes.

Angka terbaharu itu menjadikan kumulatif positif di negara itu kepada 615,430 kes sejak awal 2020 lalu.

Menurut Kementerian Kesihatan, jumlah kes tertinggi dicatatkan di ibu negara Riyadh dengan 1,472, diikuti Jeddah (985), Makkah (425), Madinah (359), dan Al-Hofuf (189 kes).

Daripada jumlah keseluruhan kes, 336 pesakit masih dalam keadaan kritikal dan dirawat di unit rawatan rapi serta sesetengahnya memerlukan alat bantuan pernafasan.

Kementerian itu juga mengesahkan satu kematian baharu berkaitan Covid-19, menjadikan jumlahnya meningkat kepada 8,906 sejak wabak itu bermula.

Pada masa sama, Kementerian Kesihatan juga mengumumkan 3,405 pesakit telah pulih daripada Covid-19, menjadikan jumlah keseluruhan kes sembuh sebanyak 564,947 pesakit.

Lebih 53.9 juta dos vaksin Covid-19 telah diberikan sejak kempen imunisasi di negara itu bermula. Lebih daripada 23.4 juta orang telah diberi vaksin sepenuhnya.

Sementara itu, Arab Saudi mula memberi vaksin kepada semua kanak-kanak berumur 5 hingga 11 tahun, selepas sebelum ini hanya diberikan kepada mereka yang dianggap dalam kategori berisiko tinggi dalam kumpulan umur itu.

Kementerian Dalam Negeri melaporkan 32,532 pelanggaran protokol kesihatan pada minggu lalu, dengan jumlah tertinggi dicatatkan di Riyadh sebanyak 9,722 kes, diikuti Madinah (5,224), wilayah timur (3,719), dan Makkah (3,575 kes). – Agensi